text:
Ikibazo cy'u Rwanda gishingiye ku bwoko abenshi basanga kizatuma abanyarwanda badatera imbere. Abanyarwanda mubyo ukuri bazwiho kuba ari abakozi aho bari hose. Ikibabaje ni uko bahirihimba, bagahatana , bakubaka bwacya bakabisenya. Ibi bikaba bitandukanye n'ibibera mu bindi bihugu aho amoko asubiranamo akenshi biturutse ku bwumvikane buke bwa rubanda rwa giseseka, mu Rwanda siko bimeze. Abiyita abategetsi nibo usanga baramunzwe n'irondakoko; kandi turavuga ngo umwera uturutse i Bukuru bucya wakwiriye hose.
Kagame wemeza ko ubutegetsi bwa Kinani aribwo bwapanze jenoside n'ibindi bibi byabaye mu Rwanda, we n'iki yakoze ngo yunge abanyarwanda usibye kubasubiranishamo kurusha wenda n'uko byari bimeze ku ngoma zabanjirije iye.?Ngizo imvugo zuzuyemo urwango nko kuvuga ko umufuniko w'icupa wavida ingunguru, ng'iryo iheza mu byiza by'igihugu, mu myanya y'ubutegetsi, umutekano maze byagera ku burezi ho bigahumira ku mirari. None se Kagame yakwifata gute asanze abo ariho apyinagaza, usibye no kuba abantu n' abanyarwanda nkawe ari n'ababyara? Reka twifashishe ubucurabwenge kugirango tumwereke ukuri aho kuri.
Ubucurabwenge ni iki?
Mu gusobanura amagambo y'ingenzi atatu tugiye gukoresha, turifashisha ibitabo bibiri bya Kagame Alexis aribyo un Abrege de l'ethno-histoire n' Inganji Karinga( Bruxelles 1959)
Ubwiru= imihango y'ibwami. Iyi ikaba irebana n'umwami n'igikomangoma kizamusimbura. Abiru bagombaga gukora ku buryo mu Rwanda habaho umwami umwe n'igikomangoma kimwe. Ibi rero byabaga ibanga rikomeye cyane, niyo mpamvu bavuga na n'ubu ngo ikintu cyagizwe ubwiru. Ni ukuvuga ko cyagizwe ibanga rikomeye rizwi n'agatsiko gato k'abantu. Ubwiru ni ubwa kera , bivugwa ko bwaba bwaratangiranye na Gihanga ahagana 1091-1124.
Ibisigo= bivuga akenshi ibigwi by'umuntu runaka( mu gifransa = les poemes historiques). Ibisigo bikaba bivugwa ko byatangijwe n'umugabekazi Nyiraruganzu II Nyirarumanga, cyane cyane ibisigo byiswe Impakanizi bivuga ukuba umucengeri kw'umwami w'U Rwanda Ruganzu I Bwimba na mushiki we Robwa, igihe musaza wa Nyiraruganzu II NKURUKUMBI yangaga kuba umucengezi kandi yari yabyerejwe kugirango U Rwanda ruzabone uko rutera Gisaka. Kagame A. rero akaba yemeza ko ubucurabwenge ari nacyo gihe bwatangiriye(1510-1543)
ubucurabwenge= iri ni ijambo ry'insobe twagabanyamo amagambo abiri y'ingenzi: gucura = gufata ubutare ukabukuramo icyuma, cyangwa se gufata icyuma ukakibyaza isuka, umuhoro inshyamuro,n'ibindi. Ubwenge= ubumenyi, bikaba bitandukanye n'ubuswa. Aha rero ubucurabwenge ni laboratwari y'ubumenyi. Bukaba bwibanda ku kuntu ingoma zo mu Rwanda zagiye zikurikirana n'amateka yaranze buri yose muri zo mu gifransa tukaba twabyita genealogie dynastique.
Abacurabwenge= abasizi, abiru, abagaba b'ingabo, n'abandi. Kagame yerekana akazi katoroshye aba bantu bari bafite ko kwandika amateka mu mitwe yabo, igihe iyandika tuzi ubu ryari ritaragera mu Rwanda.
“ Mu gihugu kitagira inyandiko,abacurabwenge b'abami nibo bari abanyamateka b'igihugu”
Ubucurabwenge n'iyimika
Iyo umwami w' i Rwanda yatangaga(gupfa),hagombaga kuba imihango yo kwimika undi mwami mushya. Muri iyo mihango umukuru w'ubucurabwenge niwe wavugaga ibisekuru by'umugabekazi n'ibyo umwami wimye ingoma. Uyu mucurabwenge yabaga ari n'umuyobozi wa Karama hafi ya Shyogwe ho mu Marangara( muri Gitarama mbere y'ubutegetsi bwa FPR).
Ibi bisekuru rero icyo byari bigamije nta kindi atari ugucukumbura amateka ngo barebe ko aba bagiye kujya ku butegetsi bava mu moko yagenewe gutegeka! Umwami yagombaga kuba ari umunyiginya naho umugabekazi akava mu yandi moko nayo yemerewe kubyara abami nk'abega n'abandi. Aha rero twavuga ko ryari ivangura n'iheza. Dore amagambo umucurabwenge mukuru yavugaga igihe cy'iyimika:
Dutange urugero nk'iyimika rya MUSINGA se wa Kigeri Ndahindurwa
Uyu mwami twimitse none ni Yuhi, izina rye ari umututsi ni Musinga.Nyina ni Nyirayuhi izina rye ari umututsi ni Kanjogera, ka Rwakagara rwa Gaga rya Mutezintare wa Sesonga ya Makara ya Kiramira cya Mucuzi wa Nyantabana ya Bugirande bwa Ngoga ya Gihinira cya Ndiga ya Gahutu ka Serwega rwa Mututsi. Akaba umukobwa w'Abega. Nyina ni Nyiramashyongoshyo ya Mukotanyi wa Kimana cya Kabajyonjya ka Rwaka rwa Yuhi Mazimpaka umwami wa Rubanda:akaba umukobwa w'Abanyiginya. Aho ga nyine , Abega bakabyarana Abami n'Abanyiginya.
Mu nyandiko ya Shikama y'ubushize twise ese Kagame hari icyo apfa na Kigeri,twaberetse ko aba bagabo bombi ari abavandimwe kandi basangiye n'ingengabitekerezo yo kwikanyiza no kumva ko bavukiye gutegeka. Cyane cyane ko umuhutu kuribo atagomba kuba umuyobozi. Ku bijyanye n'ubuvandimwe bwabo, twabonye ko aba bagabo bombi bahurira ku gisekuru kimwe aricyo Rwakagara se wa Kanjogera nyirakuru wa Kigeri.
Dusubiye muri ariya magambo yavugwaga igihe cy'iyimika ry'umwami, baribanda ku bisekuru by'umugabekazi kuri se no ku kindi cyo kuri nyina. Ibisekuru bya Kanjogera ka Rwakagara Kagame ahuriyeho na Kigeri, turasangamo uwitwa Mututsi na Gahutu. Abazobereye mu mateka y'U Rwanda bashobora kuzaduhishurira ukuri kw'ariya mazina; none se mu kinyarwanda ntituvuga ngo izina niryo muntu?
Ushobora gusanga uriya muntu wiswe Mututsi yari umuhutu akabyitwa kubera kwirinda ko buriya bucurabwenge bwazajya bugaragaza ko mu ngoma y'Abanyiginya habayemo abahutu. Ibi byo guhindura amazina byabagaho ibwami. Uwo twibuka wabikoze vuba aha ni umwami Rwabugiri witwaga Sezisoni akambura umutwa izina rye rya Rwabugiri akamuha irya Sezisoni, ariko hari n'abavuga ko uyu Rwabugiri yaba yari umwe mu bavandimwe ba Rwabugiri.
None se igihe Kagame azavumbura ko akomoka ku bahutu, yikoma Kikwete ngo yarongoye umuhutukazi azabyifatamo ate? Ese mama azahita abwira abo yaciriye mu mashyamba ya RDCongo ati nimuze tuganire muri abavandimwe?Mbwira se shenge ko azikubita agashyi agakomorera bariya bana ubu yimye kujya muri kaminuza bazira uko bavutse. Nsezeranya nyabusa ko azarekeraho gucura bwuma na buhoro Ntaganda wangiwe kwivuza n'ifunguro akaba ashonga yumva azira ko yatse ko abahutu n'abatutsi bareshya muri byose mu gihugu cyabo. Mbwira, mbwira ko bariya na babandi bazemererwa guhabwa akazi nk'abandi hatitawe ku burebure bw'izuru n'indeshyo. Nyemeza ko na babandi yatsindiye hariya na hahandi azahamagara ababo akabasaba imbabazi, ati burya sinarinzi ko muri abavandimwe; maze twese twese tukaba i Rwanda twitwa abanyarwanda aho kuba bamwe bitwa Inyamibwa abandi ari ba Nyagupfa.
Aho mushobora gusanga iyi nyandiko hamwe n'izindi nyinshi za kera: kanda hano
Dg Nkusi Yozefu
www.shikamaye.blogspot.no
Shikama Uharanire ko Ukuri gusimbura ikinyoma
__________________________________
Aho inyandiko yavuye( reba linki yavuzwe hejuru):
Nkusi Joseph
Shikama.fr
10 Septembre 2013


c: text/html

text:
Uwo twakundanye kera niwe usigaye unyereka urukundo kurusha umugabo wanjye
Nagize inshuti tugirana ibihe byiza mukunda cyane kuburyo gahunda yari ukubana. Nabonye akazi. Maze kukabona naramubwiye nti noneho nta kibazo twabana, yaje kumbwira ko nategereza ko agifite utubazo muri mu muryango(famille) narihanganye nkamufasha mubibazo byinshi, gusa naje kwisanga ngiye kuba MUKAMUSONI nti rero ndabona nta gahunda nzishakira undi .Ntibyatinze naramubonye turasezerana, wawundi wambere abyakira ukonyine .
None uwo turi kumwe mbona yarankundiye akazi, ntacyo amariye ntahaha, kubera aba kure yanjye ntampamagara, mbese ntangaragariza urukundo( affection). Uburero inshuti yanjye ya mbere niyo impamagara nkuko byahoze,ambaza amakuru y’abana ,uko tumeze murugo nk’aho ari papa wacu mbese niwe unyitayeho . None ndumva binyobeye urukundo ruranyishe kandi byararangiye sinzaba umugore we, gusa iyo ampamagaye ni amarira gusa.Mungire inama kuko nabuze amahitamo n’icyo nkora.Ese gukundana n’uyu wa mbere si amakosa ndi gukora?Umugabo wanjye ko atanyitayeho nkore iki?Murakoze ku nama nziza mungira.
Akeneye Inama Zanyu Yitwa Ange
Uwo twakundanye kera niwe usigaye unyereka urukundo kurusha umugabo wanjye

robotstxt: allowed

filter: keep


text:
Umuhinde w’imyaka 32 y’amavuko wari ufite ururimi rwiza cyane ariko rugahora rutonganya umugore we bigatuma yahukana,yafashe umwanzuro wo kurukata kugira ngo umugore we agaruke mu rugo.
Bunty Verna, ukora akazi ko gusana amateleviziyo utuye muri Sendhwa mu Bushinwa yari afite ingeso yo gutuka umugore we iyo yabaga yagize umujinya,akomeza kubigira akamenyero bituma umugore we amuta ajyana n’umwana w’umukobwa bari bafitanye.
Bunty asigara yigunze wenyine,irungu rimaze kumwica nibwo yashakishije icyo yakora kugira ngo umugore we agaruke nuko abona gukata ururimi rwe byagira icyo bimufasha.
Nyuma yo kurukebaho Bunty yandikiye ubutumwa umugore we amusobanurira ibyo yakoze icyo bisobanuye ati : “Kuberako ururimi rwa nge ari rwo nyirabayazana wo gutandukana kwacu, naruciye ngo rutazongera ”.
Bunty yaje kujyanwa kwa muganga ariko baba bamuretse kumuvura kugira ngo umugore we abanze amuhe amahirwe yo kongera kubana nawe.
Yikase Ururimi Kugira ngo Umugore Agaruke mu Rugo
at 10:49:00 AM


text:
Indirimbo “Nemerewe kwinjira” na “Ashimwe”, zatumye umugabo w’umugore uzwi ku izina rya Maman Solange aba umukirisitu, bimutera kwemerera Dominic Nic wazihanze kuzamwishyurira 800 by’album y’indirimbo icumi azakora.
Maman Solange utifuza gutangaza umwirondore we wose, ngo yahuriye na Dominic muri kimwe mu bitaramo biherutse kubera i Nyarutarama ku rusengero rwa CLA, amubwira ko indirimbo “Nemerewe Kwinjira” yahinduye umugabo we ituma akizwa, ngo atatekerezaga ko yazakizwa.
Umugabo wa Maman Solange ngo yagendaga yumva iyi ndirimbo mu modoka no ku kazi, aho Dominic asohoye iyindi yitwa “Ashimwe”, uwo mugabo ayumvise ngo imwibutsa byinshi yiboneye n’amaso ye n’ibyo yuyumviye.
Dominic Nic avuga ko uyu mubyeyi ucururiza mu Mujyi wa Kigali rwagati (Cartier Commercial), hari amagambo yatumye umugabo we ahinduka “Hari amagambo avuga ngo ‘Nakoze ibibi bikabije cyane, mbese nanjye nakakirwa nkaba umwana w’Imana? Ariko ndakubwira inkuru nziza ko nawe yakwakira niwemera guca bugufi, iruhande rwe hari umwanya wawe.” Ayo magambo ngo niyo yamukozeho, asanga umuyobozi w’urusengero aramwakira ubu yabaye umukiristu.
Dominic wahisemo kuba umuvugabutumwa ukora indirimbo zihindura imitima y’abantu, twamubajije niba uyu mugore yaramubwiye ibyari biziritse umugabo we bikamubuza kuba umukirisitu, avuga ko ari ibyo kumenywa n’umuryango gusa.
Nyuma y’igiterane, Maman Soalnge yaje kwegera Dominic, amubwira ko ku bw’ibihangano bye amwemereye kumukorera album yose igizwe n’indirimbo icumi, izaba ifite agaciro k’ibihumbi 800.


text:
Gakenke: Biyemeje gukaza umutekano mu minsi mikuru ya noheli n’ubunani
Inama y’umutekano yaguye yateranye kuri uyu wa Kabiri tariki 24/12/2013 yasabye abayobozi b’imirenge hamwe n’abashinzwe umutekano gukaza umutekano muri iyi minsi mukuru ya noheli n’ubunani kuko hakunda kuboneka ibyaha byinshi.
Mu minsi mikuru  isoza umwaka cyane cyane noheli,  abaturage bayizihiza bishimisha banywa inzoga nyinshi zigakurura urugomo, bityo kugira ngo ibyaha bikumirwe utubari twose tugomba gufunga bitarenze saa mbili z’ijoro.
Umuyobozi w’akarere ka Gakenke, Nzamwita Deogratias yagize ati: “Mukore ibishoboka byose incidents, ibyaha byaba mu minsi mikuru byaba bike, utubari tufungirwe ku gihe.â€
Ikindi,  iyi nama yasabye ko hongerwa imbaraga mu gukora amarondo mu dusentere tw’ubucuruzi muri iki gihe cy’iminsi mikuru mu ntumbero yo gukoma mu nkokora ibintu bishobora guhungabanya umutekano.
Mu bindi inama yagarutseho, ni ubujura bw’ibirango by’igihugu [ibendera] aho mu kwezi kumwe ibyaha nk’ibi byabaye muri uku kwezi kutararangira bigera kuri bitatu, abaturage baturiye ibiro by’utugari bagomba gukora irondo ku biro bw’akagari kandi bikagenzurwa niba bahagerera kare  kandi batahira ku gihe.
Muri uku kwezi kw’Ukuboza,  ibyaha byabaye bigera ku 10, ibyinshi byatewe n’ubusinzi n’amakimbirane yo mu muryango,  bikaba  byaragabanutse ugereranyije n’ukwezi gushize ariko hari impungenge z’uko  byakwiyongera hatabayeho ingamba zihamye zo gucunga umutekano zihariye.


text:
Iyo umuntu yubaka inzu,arangije gusinga irangi haba hakurikiyeho kushyiramo amatara,atuma inzu igira urumuri uretse ko n’amarido nayo mu nzu agira uruhare mu kongera ubwiza bwo ku nzu.
Amatara rero ni igice kiri ngombwa mu nzu kuko bitewe n’uko urumuri rwayo arirwo rutuma ibara ry inzu (irangi)rigaragara neza kurushaho.
ikindi ni uko Kugira ngo urwanye kubona inzu yawe yambaye ubusa wataka inzu yawe mu buryo bwinshi nko kuba washyiramo amatara yambitse inzu kandi garagara neza nk’uko bimeze ku ifoto.
Mu gihe inzu yawe ifite irangi ry’ umweru si byiza ko ushyiramo amatara y’ umweru kuko byongera urumuri cyane ukabona inzu yerererana aribyo bituma abayinjiyemo (abashyitsi) bumva batisanzuye kuko baba bafite impugenge zo kuba bayanduza. Ikiza n’uko ushyiramo amatara afite urumuri rusa nk’urwijimye. Hano turavuga nk ‘itari rifite urumuri rw’umuhondo kugira ngo inzu yawe igaragare nk’ishyushye abayirimo bumve bamerewe neza .
Naho ufite inzu irimo irangi ry ‘ijimye washyiraho itara ry’umweru kugira ngo bigabanye kwijima ku inzu mbese umuntu yumve yisanzuye mu nzu.
Mu gihe umaze kubaka inzu yawe ugiye gukora ibyo bita finisaje (finissage)ugirwa inama yo guhera ku irangi, nyuma ugahitamo amatara ajyanye n’amarangi wakoresheje ku buryo ubona bibereye amaso.
Ibyo ukurikiza ushyira amatara mu nzu
Iyo umuntu yubaka inzu,arangije gusinga irangi haba hakurikiyeho kushyiramo amatara,atuma inzu igira urumuri uretse ko n’amarido nayo mu nzu agira uruhare mu kongera ubwiza bwo ku nzu.
Labels: gutaka inzu


text:
Abagore n’abakobwa batari bake usanga bagorwa no kugabanya ibitsike byabo ngo babihe umurongo ariko bakinubira ko nyuma y’igihe gito bihita bimera. Nyamara ngo ibi biterwa no kutabimenya kuko iyo ukoresha akuma kabugenewe kitwa tweezer cyangwa pince udahura n’ikibazo cyo kugabanya ibitsike buri munsi.
Tweezer rero bayikoresha bapfura buri gatsike kamwe kamwe aho bagafastisha utwinyo twayo hanyuma bagakurura agatsike kakavamo gahereye imbere mu mubiri bitandukanye no kuzogosha.
Iyo ukeresha tweezer (pince) mu kugabanya ibitsike bituma ibitsike bikura bitinze kurusha iyo ukoresha urwembe. Gusa hari abashobora kumara ukwezi batarongera kogosha abandi bakamara ibyumweru bibiri, icyumweru kimwe n’igice ndetse hari n’abamara icyumweru bitewe nuko umubiri w’umuntu uteye.
Ikindi cyiza cyo gukoresha tweezer ni uko iyo ibitsike bimeze, bigaruka byoroshye kuko iyo uri kogosha ukoresheje tweezer ubikuramo kuva mu mizi.
Ibitsike ni kimwe mu bigaragaza ubwiza bw’umugore bikaba bisaba kwitabwaho nkuko ibindi bice byerekana ubwiza cyane cyane mu maso byitabwaho.
Uko wagabanya ibitsike bigatinda kumera
Abagore n’abakobwa batari bake usanga bagorwa no kugabanya ibitsike byabo ngo babihe umurongo ariko bakinubira ko nyuma y’igihe gito bihita bimera. Nyamara ngo ibi biterwa no kutabimenya kuko iyo ukoresha akuma kabugenewe kitwa tweezer cyangwa pince udahura n’ikibazo cyo kugabanya ibitsike buri munsi.
Labels: ubwiza


text:
Akamaro ka mayonnaise ku buzima bw’umuntu
Mayonnaise ni ikiribwa cyunganira ifunguro ry’umuntu kuko udashobora kuyirya yonyine . Abantu benshi bakunda gukoresha mayonnaise nko muri salade , bakayirira ku mafiriti(chips) , bakayirya no mu bindi biribwa bikozwe mu ifarini nka pizza n’umugati. Hari abantu banga kurya mayonnaise bavuga ko yangiza ubuzima bw’abantu ariko nyamara ntibaba bazi ko ahubwo ifitiye akamaro umubiri w’umuntu.
Hano hari akamaro mayonnaise igirira umubiri w’umuntu:
1) KU BUZIMA BW’UMUTIMA:
Mayonnaise ni isoko nziza ya vitamine E irinda indwara z’ubwonko ,kandi ifite acide yitwa omega-3 acidnziza ku buzima bw’umutima. Kandi byagarajwe mu bushakashatsi bwakozwe ko mayonnaise ari nziza cyane ku buzima bw’umugore uri warekeye kubyara(postmenopausal women).
2) KU BUZIMA BW’IBIHAHA:
Ibihaha ni igice cy’ingenzi cyane mu mubiri w’umuntu gishinzwe kugabanya ikinyabutabire cyitwa carbon dioxide(CO2) mu maraso bigatuma umuntu agira ubuzima bwiza, Mayonnaise ifite uruhare runini mu gutuma ibihaha by’umuntu bigira ubuzima bwiza.
3) KU RUHU:
Mayonnaise ushobora kuba wayisiga ku ruhu cyangwa ku isura kugira ngo ube wagira uruhu rworoshye kandi rumeze neza. Mayonnaise isukura uruhu ikavanaho ibintu byatumaga rusa nabi .
4) KU MUSATSI:
Mayonnaise ifatwa nk’umwe mu miti myiza irinda umusatsi mubi ,uri mu kavuyo.Mayonnaise inoza umusatsi ikawuha uruhu rwiza kandi ikanaworoshya.
Uko wabikora : Fata mayonnaise uyisige mu musatsi kuva hasi kugera aho urangirira maze ubirekeremo mu gihe kingana n’isaha imwe hanyuma wogemo n’amazi asukuye uzagira umusatsi mwiza nubikora kenshi. Kandi mayonnaise mu musatsi igufasha kurwanya inda.


text:
Kwiteza imbere binyuze mu gukunda umurimo ni ishema-Rwanyindo
Yanditswe na IYAREMYE YVES
Minisitiri w’Abakozi ba Leta n’Umurimo, Rwanyindo Kayirangwa Fanfan, yabwiye Abanyarwanda ko gukora bakiteza imbere, bagateza imbere aho batuye n’igihugu muri rusange, ari ishema umuntu wese akwiye guharanira.
Ni ubutumwa ku munsi w’ejo hashize ku itariki ya 1 Gicurasi 2018, mu muhango wo kwizihiza umunsi mpuzamahanga w’umurimo, umunsi ku rwego rw’igihugu wizihirijwe mu karere ka Rubavu.
Minisitiri Rwanyindo yasabye Abanyarwanda gukunda umurimo kandi bagaharanira kubyaza umusaruro amahirwe bafite yo kugira ubuyobozi buborohereza gukora bakiteza imbere.
Yagize ati “Iterambere igihugu kimaze kugeraho tuzakomeza kurigeraho tunarusheho, kuko dufite ubuyobozi bwiza bufasha bukanorohereza buri wese, hagamijwe iterambere rirambye.
Hari amahirwe menshi yagiye ashyirwaho hagamijwe gufasha Abanyarwanda kwiteza imbere, turashimira by’umwihariko urubyiruko rukomeje kwihangira imirimo rukanafasha igihugu mu rugamba rwo kurwanya ubushomeri, bikazamura buri wese, kandi gukora ukiteza imbere ni ishema rikwiye guharanirwa na buri wese”.
Minisitiri Rwanyindo kandi yanashishikarije Abanyarwanda gukunda ibikorerwa mu Rwanda, bagaharanira kubikoresha mu buzima bwabo bwa buri munsi, ku buryo ingano y’ibyo bakenera biva mu mahanga igabanuka.
Yakomeje agira ati “Ibikorerwa mu Rwanda mu dukiriro n’ahandi ni zimwe mu ngero nziza zigaragaza ko kwihangira ibyacu bishoboka, bisaba guhindura imyumvire ya buri wese kuko ni ingenzi, twamara guhindura imyumvire tugakunda ibikorerwa iwacu, tukabyitabira, bizatuma n’amahanga abona ibanga ryabyo”.
Yakomeje asaba abantu bose kudasuzugura umurimo uwo ari wo wose, kuko umurimo ukozwe neza mu buryo bunoze uteza imbere uwukora.
Habiyaremye Jean Marie Vianney, rwiyemezamirimo utunganya amahembe akayakoramo imitako itandukanye, ubwo yahabwaga ijambo yagize ati “Turashima Leta ikomeje kudushishikariza kuba twakwihangira imirimo, turashima uburyo bwose bwagiye bushyirwaho butworohereza bigatuma duhanga umurimo unoze unaduteza imbere n’igihugu muri rusange, ni ishema ryacu”.
Mu kwizihiza umunsi mpuzamahanga w’umurimo, hahembwe uturere twahize utundi mu kunoza umurimo, abanyamakuru bahize abandi gukora inkuru zikangurira abantu kwihangira umurimo, ibigo byafashije abarangiza amashuri kwimenyereza umwuga, na ba rwiyemezamirimo bato bitwaye neza.
TANGA IGITEKEREZO
Leave a Reply
Be the First to Comment!


text:
Ese ukeneye Gutura muri Australia ? Ese Australia igira green card(nkimwe yo muri USA) Ese nakora iki ngo njye gutura muri Australia?
Abantu bamenyere gahunda yo kujya gutura muri USA izwi ku izina rya GREEN CARD (USA Resident Permanent card) cyangwa Diversity Visa Lottery ; aho iyo gahunda yemerera abantu abantu 50,000 kujya gutura muri USA burundu . Bityo twagiye twumva abantu bajya gutura muri Australia tukibaza inzira binyuramo, ibibabazo twavuze dutangira tugiye kubishakakira ibisubizo
Ese ukeneye Gutura muri Australia ?
Niba ukeneye gutura muri Australia hari inzira zitandukanye abantu bajya guturayo banyuramo: 1.Mu gihe ubonyeyo akazi, bisabwe nuzaguha akazi ufite ubwenegihugu bwa Australia; 2. Australia merit based immigrant program : iyo ni program yemerera abanyabwenge cyangwa abantu bafite ubumenyi bukenewe nigihugu cya Australia; iyi niyo ijya gusa na GREEN CARD yo muri USA. 3. Abashoramali bashobora kwemererwa gutura muri Australia,4. Abadogiteri nabaganga.
Ese Australia igira green card(nkimwe yo muri USA)?
Nta green card igira ahubwo bagira icyo bita Merit based immigrant aho bemerera abanyamahanga bafite ubumenyi bukenewe kujya gutura yo.
Ese nakora iki ngo njye gutura muri Australia?
Uburyo bwashobokera abantu benshi ni ubwo bwa MERIT BASED IMMIGRANT system . ubwo buryo bukora bute ? babaza abashaka kujyayo icyo bazamarira igihugu bashingiye ku bumenyi bafite. Ku girango ubone Visa ubazwa imyaka, ubumenyi ufite ku cyongereza,amashuri,ubunararibonye ndetse nicyo wakoraga
Ni ibiki bagenderaho bahitamo abemererwa gutura muri Australia?
Kuba uri munsi yimyaka 50 kandi ukabona byibuze hejuru 45% yamanota yibyo wabajije
Kuba uvuga icyongereza cyiza. Kiri a proficient or superior level.
Ibisigaye bareba amashuri,aho wakoze, ubunararibonye
Ikindi kigufasha, iyo ibyo uzakora muri Australia bikenewe cyane.
1659 total views, 3 today


text:
Abo bahanga mu bijyanye n’imibanire hagati y’abantu ari bo Olga Levancuka, Marisa Peer na Annabelle Knight ni bo bagaragaje ibi bibazo uko ari 10 umukobwa akwiriye kubaza uwo bateganya kurushinga kugirango abashe kwimenyera niba koko ari umukunzi wa nyawe.
1. Ni iki wumva uzajya ukunda gukora wishimisha nitumara kubana?
Iki ni ikibazo abakobwa benshi bakunze kubaza abahungu mbere y’uko babana . Mu gihe ukibajije umuhungu ntuzatungurwe no kumva ibisubizo aguha bitandutakanye n’ibyo wowe wari witeze kwakira, icy’ingenzi hano ni ukumva icyo abivugaho. Akenshi abakobwa bizera ko bazashobora guhindura abagabo babo mu gihe bazaba bamaze kugera mu rugo ariko ibi siko biri kuko akenshi usanga hari ingeso umuntu atapfa guhindura. Niba umusore akubwiye ko azajya areba umupira buri gihe mu minsi y’ikiruhuko n’inshuti ze, zirikana ko muri icyo gihe biba bigoranye ko azajya akubonera umwanya kuko azajya arangiza iminsi y’akazi ubundi mu gihe mwakabaye muri kumwe abe ahugiye mu mupira.
2. Wumva ari iki kigushimisha mu rukundo rwacu?
Igisubizo uzahabwa hano kizakwereka uko urukundo rwanyu ruhagaze . Bizagufasha kumenya agaciro aguha imbere ye, niba akubona nk’umuntu umufatiye runini cyangwa niba akubona nk’umuntu watuma ahungabana mu buzima bwe igihe atagufite.
3. Ese ni iki gituma uzigama amafaranga?
Aho kugirango umubaze ku bijyanye n’amafaranga nyirizina, ushobora kubinyuza muri ubu buryo umubaza impamvu imutera kuba yakwizigamira. Ibi bikazagufasha kumenya niba hari ikintu yitaho mu buzima bwe. Bizatuma kandi umenya icyo amafaranga azajya yinjira mu rugo azajya akoreshwamo. Niba gukemura ibibazo byo mu rugo ari cyo kintu ashyira imbere, bizagufasha kumva ko muzatera imbere umuryango wanyu ukabaho neza.
4. Mubaze ku kijyanye n’imyemerere yanyu ndetse n’iyobokamana.
N’ubwo mwaba musengera mu idini rimwe, mushobora kuba mudahuje imyumvire ku bijyanye n’idini musengeramo, ni byiza kubimubaza ukabimenya. Niba mudahuje ukwizera nabyo ni byiza kubimenya kugirango mumenye uburyo muzajya mwubahana n’ubwo mudahuje idini n’imyemerere.
5. Ni hehe wumva wakwizihiriza umunsi mukuru wa Noheli, Ubunani…?
Bitari ukumenya aho yishimira kuba yakwizihiriza uwo munsi mukuru gusa ahubwo bizagufasha kumenya niba agufata nk’umwe mu bagize ubuzima bwe. Kandi na none uzamenya niba yishimira kwizihiza iminsi mikuru ari kumwe n’umuryango we. Iki ni ikibazo cy’ingenzi kuko hari byinshi uzahamenyera kuko hari ubwo usanga umugabo adakunda kujyana n’umugore we ahantu henshi mu ruhame rw’abantu. Rero ibi bizagufasha kumenya niba yishimira kuba yagira aho mujyana muri kumwe.
6. Ese wumva abana tuzabyara bazaba bafite uwuhe mumaro mu buzima bwawe?
Uwo muzabana ni ngombwa ko umenya niba afite igitekerezo cyo kuzabyara abana. Ubu ni bumwe mu buryo buzagufasha kumenya niba mu nshingano ze hazaba harimo abana muzabyarana. Bizatuma kandi umenya niba kugira abana benshi biri muri gahunda afite cyangwa niba yifuza kubyara bake.
7. Ese imibonano mpuzabitsina uyifata ute mu buzima bwawe?
Iyi ni imwe mu ngingo zikunze guteranya ndetse no gusenya ingo zitari nkeya kubera bamwe baba batarabiganiriyeho mbere y’uko babana. Ni ingenzi rero kubaza uwo muteganya kurushinga kugirango wumve icyo abivugaho. Ni ngombwa kumenya uko mubipanga kuko usanga ari igikorwa gikorwa habaye ukumvikana ndese no kuba mufite umwanya uhagije. Ibi bizabafasha kumvikana kandi birinde ko mutabyumva kimwe.
8. Iyo urakaye ni iki kigufasha kongera gutuza?
Iki ni ikibazo kidakunze kubazwa cyane kandi gifite akamaro kanini kuko uba ugomba kumenya icyatuma uwo mubana agaruka mu byishimo igihe yaba yarakaye. Ashobora kukubwira ko uburakari bwe bushira ari uko agiye muri siporo. Ibingibi bikazagufasha kumenya uko uzajya umwitwara imbere igihe yarakaye.
9. Ubana ute na mama wawe ndetse na bashiki bawe?
Kubaza uko abana na mama we ndetse na bashiki be bizagufasha kumenya uko ubusanzwe abana n’igitsina gore muri rusange. Iyo umaze kumva uko babana bituma umenya niba nawe azajya agufata neza cyangwa niba akenshi atazajya akwitaho. Ni ngombwa ko ubimubaza kuko uko yari abanye na bashiki be niko nawe muzabana n’ubwo hari bimwe bishobora guhinduka.
10. Ni gute tugiye kuzajya twuzuzanya?
Ubwuzuzanye hagati y’abashakanye ni ingenzi cyane kuko ari imwe mu nkingi zifasha kugirango urugo rukomere kandi rutere imbere. Rero ufite inshingano zo kubaza uwo muteganya kubana ku bijyanye n’ubwuzuzanye bwanyu kuko bizagufasha kumenya niba hari ibyo muzajya mufatanya mu mibereho yanyu


text:
URUKUNDO
Dore icyo abahanga bita ipfundo ry’urukundo rudasaza hagati y’umuhungu n’umukobwa
Gutanga no kwakira urukundo bishobora gukorwa mu buryo butandukanye binyuze mu byo abahanga mu rukundo bise amahame 5 y’urukundo.
Kumenya uburyo bwo gutanga no kwakira urukundo ni bintu by’ingenzi mu kubaka urukundo ruhamye ruzira amakemwa, bizafasha mugenzi wawe kumva akunzwe cyane kurenza abandi bose ku isi, buri muntu agira uburyo atanga akanakira urukundo, ni ingenzi rero kumenya uburyo bworohera mugenzi wawe kumenya uko umugaragariza iby’urukundo, Kuko buri muntu afite uburyo bwe yakira akanatanga urukundo bitandukanye na mugenzi we.
Kumenya gukoresha neza izi ndimi 5 cyangwa uburyo 5 bwo gutanga urukundo bizagufasha ubwawe kumenya gukunda bya nyabyo no kutabangamira mugenzi wawe mu rukundo kuko uzaba usobanukiwe ururimi yumva cyane kurenza izindi , bigufashe kumuhundagazaho urukundo nkuko bikwiye abakundana, ibi bizanafasha kandi mugenzi wawe kumenya uko akwitaho by’umwihariko.
1. Amagambo meza kandi yubaka
Umushakashatsi akaba n’umuganga w’indwara zo mu mutwe Gary Chapman yaravuze ati : ihame rikomeye ry’ikiremwamuntu n’inyota yo gukundwa no kwitabwaho.
Amagambo meza ni uburyo butaziguye bwo kugaragariza mugenzi wawe ko umukunze kandi umwitayeho, ushobora gukoresha amagambo meza atandukanye nk’: Amagambo asubizamo umuntu icyizere n’imbaraga, Amagambo amutakaAmagambo agaragaza ko umwishimiye
Ubu ni uburyo bugufasha kuzuza ububiko bw’urukundo bwa mugenzi wawe, ni byiza gushimira inshuti yawe cyangwa umugore iyo amaze kukugaburira, bwira umugore wawe uti wambaye neza, uti uzi guteka n’ibindi nkibyo bizagufasha kumwubakamo ikizere n’urukundo ruramba.
2. Impano
Impano ni ikintu cy’ingenzi kigaragariza umuntu ko umutekereza cyane ku buryo iyo uzaniye umuntu impano ntiyita kureba agaciro kayo ahubwo atekereza ku gihe cyawe wafashe umutekerezaho.
Ni byiza rero kubanza kumenya icyo umuntu akunda akaba aricyo umuhaho impano ariko kirazira kikaziririzwa gukoresha impano nk’ikiguzi cy’ibyo wakagombye gukorera umuntu ukabura umwanya wo kugikora, reka impano ibe ikintu cy’umwihariko wafatiye umwanya wo kugitekerezaho, impano ni ikinyabiziga gikomeye cyo gutwara urukundo aho rugomba kujya.
3. Gufashanya (service rendus)
Kenshi abagabo bakoresha ubu buryo nk’iturufu yo kugaragaza urukundo rwabo, ibi nibyo kandi ni uburyo bwiza bufatika kandi butabangamye bwo kubigaragaza, gusa rimwe na rimwe ibi ntibiba bihagije kugaragariza umugore cyangwa umukobwa ko umukunda binyuze mu kumufasha no kumukorera ibyo yari gukora. Ashobora kubifata nk’inshingano zawe ni yo mpamvu hakenerwa umwanya wihariye wo kubana na we.
4. Umwanya wihariye kandi uhagije wo kuganira (Moments de qualité)
Umwanya uhagije wo kubana n’uwawe muri mwenyine ni ingezi cyane mu rukundo, abagore benshi bakunda kuba hamwe n’abakunzi babo, bagatemberana, bagasangira cyane cyane bagafata umwanya wo kuganira byimbitse, bakabwizanya ukuri, bagaseka n’ibindi byinshi byo kunezerzwa n’urukundo. Uru ni rwo rurimi rwa mbere abagore bumva kurusha izindi ndimi twavuze haruguru.
Birakwiye rero wowe mugabo cyangwa wa musore we kumenya ibi kuko bizagufasha kubaka urukundo rwanyu ku buryo burambye. Ibi bikunze guteza ikibazo kuko abagabo benshi ntibabona umwanya wo kubana n’abakunzi babo, ahubwo usanga umwanya babona ari uwo kwigira gukina cyangwa kureba umupira n’ibindi nk’ibyo.
5. Gukoranaho (Toucher physique)
Gukubita mugenzi wawe agashyi mu mugongo, gufatana ibiganza, guhoberana cyangwa gusoma mugenzi wawe bishobora kugaragaza urukundo umufitiye, ubu ni uburyo busaba ubuhanga bwinshi mu kugaragaza niba ubikoreshejwe n’urukundo cyangwa niba ubikoreshejwe n’irari ry’umubiri.
Uzirinde gukoresha ubu buryo cyane ku muntu utaramenya neza, ibi biherekezwa na caresse ndetse no gutera akabariro ku bantu barushinze, umuntu wese utararushinga ubu buryo bwa 5 ntibumureba kuko bushobora kubyara ingaruka mbi zirimo kurwara SIDA n’izindi ndwara zandurira mu mibonano mpuzabitsina!
IBITEKEREZO
-
yewe ni byiza ariko kubona,ubigukorera,nicyo kibazo abagabo ntibita kuribyo cyane nko kuganira impano.nkubu ndubatse tumaranye imyaka 7 muriyo nyaka yose naragerageje kumunsi wabakundanye nkamushakira impano,kuri Noël bonne,umunsi We wamavuko,umunsi twasezeraniyeho ariko nabuze na rimwe yanzanira na bombon,rero harigihe ncika intege ariko nkongera nkagerageza,Ubu nabyikuyemo KO yampa impano ariko njye nzajya nzimuha kuko mukunda.
-
Andika Igi.tekerezo Hanon.nukuri.usangamuricyigihe.urukundo.arirukeya.kubeshyanya.gucaninyanibinbi
-
nibyo koko najye nunva abinkoreye twazasazana
-
Murkoze kutugezaho utuntu twubwenge arko s umuhungu we wamukorera iki?


text:
Jenoside yakorewe abatutsi muri Mata 1994 yahitanye ababyeyi n’abavandimwe ba Uwamahoro Liliane; mu muryango w’abantu umunani, yarokotse ari umwe rukumbi. Nyamara asanga ineza ababyeyi be bari barakoreye abaje babasaba ubufasha ari yo yatumye arokoka.
Uwamahoro Liliane wavutse kuri Gasasira Marcel na Kaneza Concessa mu 1986, yavukiye mu kagari ka Masoro mu murenge wa Ndera mu Karere ka Gasabo. Avukana n’abana batandatu : abahungu babiri n’abakobwa batatu nawe wa kane. Ubwo umuryango wabo wose wari ugizwe n’abantu umunani kandi wose warishwe, ariko yarokowe n’abantu bagiriwe neza n’iwabo, iyo neza ituma bamuhisha ararokoka. Atangira ubuhamya bwe avuga uko impunzi zacumbikiwe iwabo.
Yagize ati “Impunzi zaje iwacu, ubwo Papa yabahaye inzu bayibamo kandi batungwaga no mu rugo. Haje kubaho ko impunzi zose ziba mu ngo zijya kuba mu nkambi ; ubwo barabajyanye. Hashize igihe gito jenoside iratangira. Habanje kwicwa papa, hashize iminsi mike nibwo n’abandi bose twavukanaga ndetse na mama bishwe.
Aho badutwaye kutwicira hari iruhande rw’aho izo mpunzi zabaga mu nkambi y’ahitwa i Gishaka (ubu ni mu Karere ka Gasabo). Kubera ko babanaga ari imiryango ibiri, umugore umwe yaje kubona abicanyi badushoreranye na mama, ajya guhuruza umugabo umwe muri ba bandi ngo adukize birananirana kuko bari batangiye kudukubita, gusa ndashima Imana ko nta wankojejeho n’urwara kandi abandi barageze aho barabatemagura kugeza bapfuye, ariko njye ntibankoraho kubera umugambi w’Imana yari ifite ku buzima bwanjye kugira ngo nzavuge kugira neza kwayo.
Ibyo birangiye, uwari umaze kwica mama n’abavandimwe banjye yaraje ansanga aho nari mpagaze arambwira ngo : “Wowe ntiwari kumwe n’uriya mugore ?” Ndahakana kubera ubwoba bw’umuhoro yari afite, ndamubwira ngo : “Yantoraguye i Nyacyonga mu bisheke”.
Ibyo nabivuze kuko najyaga numva abana b’izo mpunzi bahavuga, nanjye mubwira ko ariho yankuye kandi ko maze iminsi itatu ntarya. Yarishimye ngo yitoraguriye akana, anjyana muri shitingi yabagamo kuko nta mwana bagiraga, abuza umugore we kumpa ibintu bikonje ngo bitanyica, ahubwo ampa ibisuguti n’icyayi.
Ubwo byari mu masaha ya mu gitondo nka saa moya, ni uko hashize umwanya nta ubwenge numva isaha n’isaha nanjye ndibupfe kuko numvaga induru n`imiborogo y’abicwaga ariko Imana iragumya irandinda.
Hashize umwanya numva umuntu arasuhuje ngo nimumpe umwana uri hano, undi ati : “Ntawe nguha namwitoreye”. Barakomeza baraharira bigeze aho aramubwira ngo : “Nyina maze kumwica kandi ndamuzi”. Ubwoba bwaranyishe ndavuga nti arantanze baranyishe, bigeze aho uwantoye aramubwira ngo : “Niba umuzi muhamagare asohoke”. We ntiyari azi umwana wasigaye uwo ari we, urumva twari benshi ndi umwana wa kane ahera kuwa mbere, uwa kabiri, n’uwa gatatu.
Arakomeza angezeho nditaba ati : “Sohoka muri shitingi”. Ngeze hanze umwe wantoye ati : “Ari njye n’uyu mugabo urajyana nande ?” Ndamubwira ngo : “Sinkuzi ndijyanira n’uwo nzi”. Wa mugabo wabaga iwacu aba aranjyanye iwe muri shitingi yabo, bambonye bararira kubera ko ibyakorewe mama n’abavandimwe banjye bari babibonye.
Bigeze nko mu ma saa cyenda aho twari turi Inkotanyi ziba ziraharashe dutangira guhunga, twari ahantu bitaga i Gishaka. Twatangiye guhunga tuva aho twari turi dusimbuka imirambo tugenda ahantu henshi ntabasha kurondora, gusa haje kugera biba ngombwa ko dusubira mu bice by’iwacu mpageze nsanga inzu y’iwacu bari gusahura barangije barayisenya babwira wa mugabo wantwaye ngo bari bazi ko twashize none ako karokotse gute ? Baramunyaka ngo banyice ariko wa mubyeyi arababwira ngo : “Kubera ineza se w’uyu mwana yangiriye muzamwice ntakiriho !”
Reka mbabwire ko iyo ugize neza uko byagenda kose nutiturwa n’uwo wayigiriye Imana izayikwitura (Gira neza wigendere ineza uzayisanga imbere). Icyo ukora cyose ukiriho kibe cyiza cyangwa kibi ingaruka ntibura kuboneka kuri wowe cyangwa ku bawe. Tujye twirinda uko tugenda hato tutagenda nk’abatagira ubwenge.
Abo bantu barandetse dukomeza guhunga, haje kugera igihe nza guhura na mukuru wanjye wo kwa data wacu. Byari ibintu bibabaje cyane. Twari tugeze kuri ETO Kicukiro biteye agahinda!! Mubonye ndarira mubwira ko tugomba kujyana kandi nawe yari afite abandi bana benshi ba nyirasenge. Twese twari abana 9.
Ubwo biba ngombwa ko ba bantu bambwira ngo ngize amahirwe ubwo mbonye mwene wacu kandi igihugu cyafashwe, bati twebwe twigiriye muri Zayire. Ubwo twaratandukanye sinzi niba barabayeho cyangwa barapfuye Imana izabibiture kuko barampunganye, barandwaje, kuko nararwaye cyane bangiriye neza. Kubera urugendo nabyimbaga ibirenge bakampeka n’ibindi byinshi bankoreye, Uwiteka azabahemba. Twakomeje kujyana n’uwo muvandimwe, gusa kuza kwanjye nabyo byabaye ikibazo.
Uwo mukuru wanjye ahita afata umwanzuro wo kunjyana tugenda turorongotana tudafite aho kujya, tuza kugera muri Sahara ya Kicukiro hari umukecuru bari baziranye tujyayo araducumbikira ubwo niko amasasu yari ameze nabi.
Haje kugera igihe turahava tujya muri Stade Amahoro, bwari ubuzima bubi ntashobora kubabwira gusa nshima Imana ko nta cyorezo cy’indwara nahanduriye kandi byari bibi cyane. Naho twaje kuhava batujyana mu nkambi i Ndera turahaba hashize iminsi bategeka ko imfubyi zose zijya muri orpherinat, byarambabaje kuburyo numvaga kujya kubayo ntabishaka ariko kubera itegeko njyayo, bwari ubuzima bubi cyane.
Hashize iminsi kubera imfu z’abana twabanaga n’imibereho mibi tubana n’abasazi byarananiye kwihangana ndatoroka nisubirira aho twabaga mu nkambi, nabo babura uko bangira barandeka. Jenoside yaje gusa n’irangira ubwo twari tumaze kuba batatu n’undi musaza wanjye nawe bavukana n’uwo twari kumwe turataha, ducumbikirwa n’umuryango w’abayisilamu kugeza ubwo abandi bavandimwe babiri nabo barokotse duhita tujya kubana na musaza wacu uwo wari mukuru (ni abavandimwe bane bavukana bo kwa Data wacu).
Twatangiye ubuzima gutyo n’ubwo nabonaga abo bene wacu, nari mfite umubabaro mwinshi wo kumva ko njyewe nta mwene mama mfite, ngira icyo gisebe kigahora gitonekara.
Natangiye amashuri abanza, nigaga neza mfite ubwenge gusa nkagira ubugome bwari bwihishe muri njye. Nabona umwana usuwe n’umubyeyi ku ishuli kwa kundi ababyeyi bazaga kureba abarimu nkacunga uwo mwana nkamwiyenzaho mpaka turwanye nkamukubita cyangwa akankubita, nkajya nkina imikino y’abahungu ngo hatazagira uzajya ansuzugura kandi sinatinyaga icyo uri cyo (umuhungu cyangwa umukobwa).
Nize amashuri abanza mu buzima bubi kuko n’abo twabanaga bari abakene, nza kubona umuryango wafashaga abana b’imfubyi AEE bamfasha kumpa amafaranga y’ishuri n’ibikoresho. Imana izahembe umuntu wagize umutima wa kibyeyi wo kudufasha.
Naje kujya muri secondaire ariko sinari nzi Imana, nari mfite agahinda kenshi mu mutima kuko ntagiraga umuvandimwe n’umwe ,nkajya numva IMANA yarampemukiye cyane kandi iyo nabaga ntabikubwiye ntiwabimenyaga byakongeraho ubuzima bubi nabagamo nkababara cyane ; hari ibintu byinshi nakundaga nkibana n’iwacu ndabibura.
Mbere ya jenoside nakundaga papa wanjye kuko twasaga cyane, nagize umubabaro mwinshi n’ibikomere by’imbere mu mutima, numvaga abantu bose ari abagome nta muntu mwiza ubaho. Maze kugera mu mwaka wa gatatu w’amashuri yisumbuye numva nkunze gusenga, nari umugatorika narahawe amasakaramentu ngo mbe umukristo wuzuye ariko nkumva ya ntimba yo ku mutima idakira.
Nakundaga kujya mu materaniro y’abarokore ku ishuri, nageragamo ariko batangiraga gusenga ndira kugeza bashoje bamwe bakagira ngo ni ugufashwa kandi wari umubabaro wari warandenze. Twaba turi hanze nkaba nseka utamenya ikibazo mfite ariko byageraga kuri visite nakwibuka ko ntagira unsura intimba ikanyegura nkajya mu buriri nkarira gusa ; naje kugira abana bankunze bakajya bamba hafi dukundana ariko ibyanjye mbibitse muri jye.
Naje gufata umwanzuro wo gukizwa, gusa mubyumve nari mubi mu mutima. Muri bwa buzima bubi no kutamenya Imana neza nari mfite ihame rivuga ngo “sinzigira ikirara abantu batazajya bavuga ngo ka kana ka Gasasira Marcel kasigaye kabaye icyomanzi” ngahora mvuga ngo nzagerageza kwihangana izina ry’iwacu ritazatukwa ku bwanjye kandi narasigaye.
Imana icyatumye idusiga ni ukugirango dutunganye ibyasigaye bidatunganye kandi byarashobokaga cyane ko mba mubi (ikirara). Gusa Uwiteka yarandinze sinapfa nanjye muri ubwo buryo kugirango nkubwire ibi : Komera, Humura, ibyakubayeho n’ibikubaho Yesu arabizi.
Naje gukizwa nza gusaba kujya muri Korali, njyamo numva mbikunze ariko ntinya Imana cyane. Nigaga neza nta kibazo cyo gutsindwa nagiraga. Nakoze ikizami gisoza “Tronc Commun” ndatsindwa ndababara cyane kuko ibindi byose narabyihanganiraga kuko numvaga kuzabaho kwanjye ari uko nzaba narize.
Ibigeragezo byarankubise, Imana yari yarambwiye muri icyo gihe ngo ninkizwa neza izampa umugisha. Najyaga nsenga nyibaza nti ubundi uranzi ? Ibimbaho se byo urabibona? Ubwo kandi nabaga mbabaye cyane. Nibwo Imana yampamagaye mu izina irambwira ngo ”Mwana wanjye Liliane ndakuzi, kandi ndagukunda”. Imana yampaye amasezerano menshi.
Narasibiye mu wa gatatu nabwo sinatsinda ngira amanota FARG yemeraga njya mu mwaka wa kane mu icungamutungo kuko najyaga numva nisuzugura nkumva ntacyo maze. Ngahora mbona nta kintu na kimwe navuga mu bandi ngo cyemerwe. Imana irambwira ngo : “Nzanyuza kugira neza kwanjye imbere y’amaso yawe kandi ngushyize muri iki kigo ngo unkorere".
Byari ibintu bikomeye, nibonaga nk’insuzugurwa kandi ni ko byari biri usibye ko navukaga i Kigali nta kindi gishingirwaho n’abantu nari nujuje. Icyo gihe nigaga muri koleji APPEC REMERA RUKOMA. Muri uwo mwaka habaye amatora y’abanyeshuri baba bangize Doyenne w’abanyeshuli barenga 800, njyewe nagize ubwoba njya gusenga nsaba Imana ubwenge kandi ibyo narabibonye ko yambaye hafi. Nayoboye imyaka 3. Gusa nsubiye inyuma ndangije umwaka wa mbere nibwo nabonye urwandiko ruvuye mu Bubiligi rw’umuzungu wari umukoresha wa Papa, dutangira kujya tuvugana numva na byo biranejeje kuko nari mbonye umubyeyi nanjye umpa agaciro nk’umwana.
Ngeze mu mwaka wa gatanu azana n’umufasha we baza kunsura mu Rwanda, narishimye, nariye icyo nshaka, nywa icyo nshaka, ni nabwo nagize amanota menshi kuko nari mfite umutima mwiza no gutuza. Uwo mubyeyi yangiriye neza cyane ibyo yagombaga gukorera Data yarabinkoreye, nari narabaye umwana mu muryango.
Byageze aho yaje gusubira iwabo ndi muwa gatandatu kuko yari ashaje cyane bigeze tariki ya 06 Kanama 2007 nawe arapfa sinabimenya gusa muri iyo minsi kuwa 16 Kanama 2007 nafashwe n’uburwayi bw’umutwe ndarwara cyane nkata ubwenge, nari nteye agahinda kurwarira mu banyeshuri bamwe bati ni abadaimoni b’iwabo bamufashe, abandi ngo yasaze, yahahamutse mbese umuntu wese icyamuzagamo ni cyo yavugaga kumbi nanjye ubwanjye sinari nzi icyanteye ubwo burwayi. Ni ukuvuga ngo ya mibabaro yose nagize n’ibindi bibi byose nabonye byaragiye bimbamo ndangije mera koko nk’umusazi.
Tariki ya 18 Kanama 2007 ni bwo namenye ko uwo mubyeyi wanjye wundi yapfuye noneho birushaho kuba bibi, nagize igikomere cyo kuba imfubyi kabiri kandi nari mfite ikizamini cya leta niteguraga mu kwa 11, ubwenge bwari bwaragiye n’izina ryanjye nabaga ntarizi. Imana ni umubyeyi yambaye hafi nabaga muzima ngasenga Imana ikambwira ngo nzagukiza.
Nakoze ibizamini ndwaye gutyo, kandi nari umuhanga ariko na ryo ryari ishuri ry’Imana ngo nzababwire ko n’indwara Yesu azikiza. Nisanze nabuze diplome ariko kuko nari narabyiteguye ntibyambabaje. Nakomeje gusenga njya kwa muganga w’indwara zo mu mutwe bampa imiti bambwira ko nintakira bazanyohereza i Ndera.
Natashye mbabaye mbwira Yesu ngo nutankiza wenda nzapfe sinzasubira kwa muganga kuko nabonaga ntawe mfite uzandwaza, nkabona ari no kuruhanya.
Nakomeje gusenga cyane nsengera ubwo burwayi. Igihe cyaje kugera Imana irambwira ngo ndagukijije. Umukozi w’Imana yararirimbye ngo : “Wa mfubyi we, tuza mu gihe kiri imbere bazakwita uhiriwe, tuza…”. Nararize cyane mbwira Imana ngo nkurikije ibyo wankoreye byose sinzongera kubabara.
Mu kwezi kwa 12 umwaka wa 2007 nibwo umucyo wamuritse mu mutima wanjye, intimba n’agahinda nahoranaga numva birashize, numva ndabohotse cya gisebe cyari kiri ku mutima wanjye numva kirashize. Abantu bose bansengeye n’abandwaje ndetse n’abamvuje barimo uwaje kuba umutware wanjye na Famille Muhire Emmanuel Uwiteka abampere umugisha mwinshi.
Narangije kwiga amashuri yisumbuye muri 2008. Namaze imyaka 3 ntiga ngahora nsenga kuko ntari kwiga kandi ntabuze ubwenge. Naje kubona ikiraka cyo kwishyuriza Akarere ka Gasabo imisoro mu Isoko rya Kimironko, numva ndanezerewe kuko niguriraga icyo nshaka ubuzima mbona butangiye guhinduka ariko nkakomeza kubwira Imana ngo izampindurire akazi impe no gukomeza amashuri yanjye.
Nakomeje gukora umurimo w’Imana ndirimba nkabifatanya no gusenga. Nari mfite isezerano ry’uko nzagira urugo. Muri 2011 Imana yankoreye ubukwe bwiza ntatekerezaga, reka mbabwire ko ibyo Uwiteka yambwiye byose ku bukwe bwanjye yabikoze. Nari narasabye Imana ngo izampe umugabo w’umukozi w’Imana kandi w’inzobe kugirango njye murebera mu ishusho ya Data nakundaga, Imana ijya yumva ibyo isabwa yaramumpaye rwose mwiza kandi yaduhaye umugisha wo kugira urugo rwiza, kandi yaduhaye gukorana umurimo muri chorale imwe.
uwamahoro
Muri 2012 naje gutangira kwiga Kaminuza kuko Imana yari yarambwiye ngo nziga ndi mu rugo rwanjye simbyemere ariko Imana na byo yarabikoze ndagiza kwiga muri kaminuza yigenga ya Kigali (ULK). Si ibyo gusa yaje no kumpindurira akazi muri uwo mwaka, impa akandi keza kanejeje. Ndashima Imana cyane ko ijya irinda ijambo ryayo kugeza irisohoje. Kuri ubu ndi umuririmbyi muri Korali Jehova-Jireh (CEP-ULK). Nsoje mbambwira ngo muhumure, mukomere, mwiyongeremo imbaraga y`ubutwari kuko Imana dusenga ntiruha, ntirambirwa yiteguye gukomeza kutugirira neza.”
Bikorimana Aloys na Uwamahoro Liliane, ubu bombi ni abaririmbyi ba Korali Jehovah Jireh ya ULK, ndetse uyu mugabo we asanzwe ari umuyobozi w’iyi Korali. Muri Mutarama 2016, nibwo bibarutse umwana wabo w’umuhungu nyuma y’imyaka 5 bari bamaze bashakanye bategereje igisubizo cy’Imana.
Ubu buhamya bwa Uwamahoro Liliane bw’ibyamubayeho muri Jenoside n’ingaruka zayo, yabutanze guhera mu myaka ine ishize ngo bufashe abantu batandukanye.
Ibitekerezo
Ihangane imana iratuzi. Haranira kwiyubaka TWIBUKE TWIYUBAKA. Kanda hano umusubize
yoooooooooooh Imana ishimwe disi nukuri yaguhaye umugabo mwiza byo shenge uvuze ukuri!!!!! Aloys ni imfura y'i Rwanda yubashye Imana kera cyane namumenyeye RAJEPRA RUKOMA. uburanga n'ubupfura bye byubaka benshi kuko azi kubi controla. turamukunda cyaneeeeeee ADEPR RUYENZI -vraiment muzadusure aturirimbire intsinzi y'abera. Kanda hano umusubize
Komezakwihangana Kanda hano umusubize
Nukuri ubu buhamya buteye agahinda. Banyarwanda bana ba mama mureke dusenge kandi duharanire ko aya mateka tubana nayo ntahandi azongera kuba. intimba dufite ni nyinshi kandi ntiteze gushira mu mutima yacu, ariko haracyariho ibyiringiro ko tuzabaho kandi neza kuko Imana yabonye ko twashavuye birenze urugero Kanda hano umusubize
lmana yo karama ntibeshya irinda ljambo ryayo kugeza irisohoje mwese abafite lbikomere Muhumure Mukomere Uwiteka ntazabasiga ntazabahana Kanda hano umusubize


text:
Ababyeyi ba Nyirahabineza Mathilde bishwe n’indwara mu 1980 ubwo yari afite imyaka 12 y’amavuko, hamwe n’umuvandimwe we baza kurererwa mu kigo cy’imfubyi cya SOS Rwanda ku Kacyiru.
Muri Jenoside yakorewe Abatutsi mu 1994 umuvandimwe we yarishwe, Nyirahabineza agira amahirwe yo kurokorwa n’Inkotanyi zamuhungishirije mu bitaro byitiriwe Umwami Faisal atangira kurera izindi mfubyi kuva ubwo kugeza ubu.
Nyirahabineza yabwiye IGIHE ko uburyo ubuzima bwe bwashaririye kurushaho muri jenoside, ubwo bamwe mu bana bareranwe n’umuvandimwe we bicwaga .
Yagize ati “Jenoside yabaye maze nk’ukwezi SOS incukije njya kuba hanze kuko nari narize imyuga ntangira kwikorera. Noneho itangiye mpita ngaruka mu kigo ni naho narokokeye nkaba maze kurera imfubyi zigera kuri 40 guhera 1994.”
Yakomeje agira ati “Ikintera intimba ku mutima ni abana twareranywe hamwe n’umuvandimwe wanjye bishwe n’Interahamwe. Ni ibintu bimbabaza cyane sinabasha kubigusobanurira.”
Akomeza avuga ko muri Nzeri 1995 aribwo yatangiye kurera imfubyi muri SOS.
Ati“Umuryango nari narawubuze mbere, Jenoside nayo yatwaye benshi, numvaga ubuzima bwanjye buri mu mwijima. Naje rero gusaba akazi ko kurera imfubyi barakampa ariko nari mfite intimba ikomeye ku mutima narihereraga nkarira, agahinda nkakarangiriza mu cyumba narangiza nkaza nkarera abana nkabahoza nkabahumuriza. Ntibyari byoroshye ariko abayobozi ba SOS bagiye bamba hafi bakangira inama.”
Nyirahabineza w’imyaka 50 y’amavuko ntiyigeze ashaka umugabo nta n’umwana yabyaye ariko aterwa ishema n’abana yareze babaye abagabo n’abagore, bamwita ‘Mama’ ndetse ngo iyo babyaye ajya kubahemba nabo bakamuzanira abuzukuru.


text:
urukwavu n'igikona
Urukwavu rwatonganye n'igikona, rurarakara cyane, rushaka kucyica. Ariko igikona kibibonye gityo, kirigurukira kiragenda. Urukwavu ruti « iki gisiga nagikinishije, mba nacyishe nkakirya. »
Nuko urukwavu rugerageza guhimba ubwenge bwo kuzacyica. Rujya, ahirengeye, aho ibikona byakundaga gutora. Ruhageze rubona Sakabaka, rurayibwira ruti « nubona igikona ukinyereke, uti « dore urukwavu rwapfuye. Nanjye ndiryamira nk'intumbi. » Sakabaka irarwemerera.
Muri ako kanya igikona kiraza. Sakabaka ikibonye irakibwira iti « dore urukwavu rwapfuye ngwino tujye kururya. » Igikona kiremera, kiti « hogi tugende. » Biragenda. Igikona kirarwegera kibwira Sakabaka, kiti « data atarapfa, yambwiye ko iyo urukwavu rwapfuye rushinga umurizo. None nduzi urunguru rwawurambitse, ni bite ? » Urukwavu rwumvise ayo magambo y'igikona rushinga akarizo. Igikona nacyo kibibonya kirigurukira kiti:" sinkiruriye narubonye ni ruzima rwose." Nuko urukwavu rubura igikona rutyo.
Si jye wahera hahera umugani.


text:
1
Njye ku giti cyanjye izi ni ingaruka zíterambere rigaragara ariko nta ngamba mbona zihamye zo kugabanya abana bavuka , abaterwa inda hakoreshwa uburyo bwa kera gusa kdi ibintu byarahindutse uko byagenda kose abantu ntibazareka gusambana kubera aho ibintu bigeze bigishwe uko bakwingira mu busambanyi aho bigoranye agatwita amategeko yoroshywe ivuriro ribafashe. bazabyara banafungwe bikomeze
ariko se gupima inda ko numva ari igikorwa kijyanye n'ubuhanga mu by'ubuvuzi, aho kuvangavanga inshingano ahubwo icyo gihe ababyeyi mwajya mupimisha abana (ingeso yo guharira kurera abandi bantu niyo yishe uburere) maze amashuli mu byo asaba hakabamo icyemezo cyuko yipimishije da!! ariko se kandi, ese naba atwite bazamwirukane? bamwirukanye se ubwo aho twari tugeze ku ihame ry'uburinganire ntitwaba dusubiye inyuma? MWIGISHE ABANTU GUKORA IMIBONANO YIZEWE (SAFE SEXUAL INTERCOURSE)
Cyera mwarimu yari umubyeyi,n'umwana akamwubaha kandi akanamutinya kuko yagiraga igitsure cya kibyeyi.None ubu arakora umwana bamwe mu babyeyi bati yamwishe yamumaze.Aho bigeze rero ni uko abareraga ari muri bamwe mu babasambanya.Ikindi,nta mwana ukinyurwa n'uko iwabo babayeho,buri wese arashaka kubaho nka kanaka ukora ahantu runaka. Ababyeyi bo,uretse kwigisha gusa ariko mwarimu ni we ubana n'abana kenshi. Icyo nemera rero njyewe ko gikwiye,mwarimu nasubizwe agaciro ke, umubyeyi wese amenye ko mwarimu ari umurezi kandi ari umubyeyi,twa tugeso twa bamwe bazi ko kanaka atari umuntu atahana umwana,ducike. None se kubapima inda ni cyo cyibazo,cyangwa ikibazo ni ubusambanyi bashyize imbere? Ikibazo si inda,ahubwo ni ubusambanyi.Ari mwarimu,ari umubyeyi,nicyo mugomba gushakira umuti. Mwarimu se uvuga ko abagabo babasambanya badahanwa,wibwira ko kuzura kwa gereza aricyo kizakemura ikibazo? Ese mwibaza ku ngaruka benshi bafite ubu zo gukuramo amada rwihishwa? Nyamara nimuvuga ku ireme ry'uburezi,mujye munavuga no ku ry'umunyarwandakazi
Cyera mwarimu yari umubyeyi,n'umwana akamwubaha kandi akanamutinya kuko yagiraga igitsure cya kibyeyi.None ubu arakora umwana bamwe mu babyeyi bati yamwishe yamumaze.Aho bigeze rero ni uko abareraga ari muri bamwe mu babasambanya.Ikindi,nta mwana ukinyurwa n'uko iwabo babayeho,buri wese arashaka kubaho nka kanaka ukora ahantu runaka. Ababyeyi bo,uretse kwigisha gusa ariko mwarimu ni we ubana n'abana kenshi. Icyo nemera rero njyewe ko gikwiye,mwarimu nasubizwe agaciro ke, umubyeyi wese amenye ko mwarimu ari umurezi kandi ari umubyeyi,twa tugeso twa bamwe bazi ko kanaka atari umuntu atahana umwana,ducike. None se kubapima inda ni cyo cyibazo,cyangwa ikibazo ni ubusambanyi bashyize imbere? Ikibazo si inda,ahubwo ni ubusambanyi.Ari mwarimu,ari umubyeyi,nicyo mugomba gushakira umuti. Mwarimu se uvuga ko abagabo babasambanya badahanwa,wibwira ko kuzura kwa gereza aricyo kizakemura ikibazo? Ese mwibaza ku ngaruka benshi bafite ubu zo gukuramo amada rwihishwa? Nyamara nimuvuga ku ireme ry'uburezi,mujye munavuga no ku ry'umunyarwandakazi
1


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mercredi 29 décembre 2010
kubara iminsi y'uburumbuke
igice cya mbere
Iyo rero umaze kumenya ukwezi kwawe uko kungana, ukaba urugero utagira iminsi ingana buri gihe, icyo gihe formule ukoresha ni iyi: ufata iminsi igize ukwezi kwawe kurekure (cyangwa se gufite iminsi myinshi mu yandi magambo) ugakuramo 11. Hanyuma ugafata iminsi igize ukwezi kwawe kugufi (cyangwa se ukugira iminsi mike mu yandi magambo) ugakuramo 18. Niba dufashe urugero rw’ukwezi kw’iminsi 30 imyinshi, uyu mukobwa akaba ajya agira n’ukwezi kw’iminsi 26 imikeya, turafata 30-11=19; hanyuma dufate 26-18=8.
Ibi bikaba bivuga ko uyu mugore iminsi ye y’uburumbuke ihera ku munsi wa 8, ikarangira ku munsi wa 19. Ibuka ko umunsi wa mbere ari uwo umugore yaboneyeho imihango. Niba ariko umugore agira ukwezi kutajya guhinduka, buri gihe akaba yagira nk’ukwezi kw’iminsi 30, we formule ye itandukanye n’iriya
Ibindi muzabisanga kuri site igihe.com, ariko kandi hano dushobora kuganira byinshi par les commentaires. Murakoze.
Iyo rero umaze kumenya ukwezi kwawe uko kungana, ukaba urugero utagira iminsi ingana buri gihe, icyo gihe formule ukoresha ni iyi: ufata iminsi igize ukwezi kwawe kurekure (cyangwa se gufite iminsi myinshi mu yandi magambo) ugakuramo 11. Hanyuma ugafata iminsi igize ukwezi kwawe kugufi (cyangwa se ukugira iminsi mike mu yandi magambo) ugakuramo 18. Niba dufashe urugero rw’ukwezi kw’iminsi 30 imyinshi, uyu mukobwa akaba ajya agira n’ukwezi kw’iminsi 26 imikeya, turafata 30-11=19; hanyuma dufate 26-18=8.
Ibi bikaba bivuga ko uyu mugore iminsi ye y’uburumbuke ihera ku munsi wa 8, ikarangira ku munsi wa 19. Ibuka ko umunsi wa mbere ari uwo umugore yaboneyeho imihango. Niba ariko umugore agira ukwezi kutajya guhinduka, buri gihe akaba yagira nk’ukwezi kw’iminsi 30, we formule ye itandukanye n’iriya
Ibindi muzabisanga kuri site igihe.com, ariko kandi hano dushobora kuganira byinshi par les commentaires. Murakoze.
Inscription à : Publier les commentaires (Atom)


text:
Ubu butumwa Minisitiri Gashumba yabutangiye mu Karere ka Gicumbi, kuwa 18 Werurwe 2017, mu muhango wo gusoza icyumweru cy’ubuzima, agaragaza ko nubwo abajyanama b’ubuzima n’abandi batanga serivisi z’ubuzima bakora uko bashoboye mu kwegereza ubuvuzi abaturage, hakiri abakora urugendo rw’amasaha atatu.
Yagize ati “Ndashima impeshakurama (abaganga bavuye mu itorero) kuri gahunda yo kwegera abaturage kuko ibigo nderabuzima biri kure. Hari abaturage bagenda amasaha atatu. Ndabasaba ko gahunda yo gufasha abajyanama b’ubuzima ko mwayikomeza. Ikindi nsaba ubuyobozi bw’uturere, ni ugukomeza gahunda yo kubaka za (postes de santé) kuri buri Kagari kuko ni zo zizadufasha kwegera abaturage.”
Yakomeje anasaba Abanyarwanda guha agaciro ubuzima bwabo, bakanakoresha serivisi z’ubuzima bahabwa ku buntu. Yavuze ko bitumvikana ukuntu umuntu yahabwa inzitiramubu y’ubuntu ariko ntayiraremo.
Yanagarutse kandi ku kibazo cy’imirire mibi iri hirya no hino mu miryango aho yasabye ko ibikorwa byakozwe muri iki cyumweru cyatangiye ku wa 13 Werurwe, byo kurwanya imirire mibi byakomeza no mu minsi iri imbere.
Uyu muhango waranzwe no guha ishimwe (certificate) ikigo nderabuzma cy’icyitegererezo mu gutanga serivisi nziza z’ubuvuzi, aho icya Mutenderi cyo muri Ngoma ari cyo cyayihawe na ho ku bitaro zihabwa ibya Remera-Rukoma n’ibya Byumba.
Abajyanama b’ubuzima bo muri Nyagatare na Gicumbi kandi batangirijweho igikorwa cyo guhabwa icyemezo cy’ishimwe, ikarita z’akazi, umwenda w’akazi n’ibindi byangombwa byo kubafasha mu kazi kabo kikazakomereza no mu gihugu hose.
Hanakozwe ibikorwa bitandukanye harimo gupima kanseri y’inkondo y’umura ku bana b’abakobwa no gutanga ifu ya ‘Shisha Kibondo’ yo kuzahura imirire mu bana n’ababyeyi.
Bazikuvuga Cyprien, utuye mu murenge wa Rukomo muri Gicumbi akaba n’umujyanama w’ubuzima yavuze ko hakozwe byinshi mu kwegereza ubuvuzi abaturage aho zimwe muri serivisi bakenera bazigezwaho n’abajyanama b’ubuzima bidasabye ko bagomba kujya kwa muganga.
Yakomeje avuga ko kuba abajyanama bahawe ibibaranga bizaborohereza gukora ahantu hose bageze kuko bizaba byerekana ko ibyo bakora, gusa avuga ko bikiri imbogamizi kuko nta nsimburamubyizi bahabwa.
Iki cyumweru cy’ubuzima cyatangiye kuwa 13 Werurwe gisozwa kuwa 18 Werurwe, kikaba cyari gifite insanganyamatsiko igira iti “kwirinda biruta kwivuza”.


text:
POLITIKE Y’U RWANDA
Kubohora u Rwanda nuko twese twumvaga ibintu kimwe- Gen Kabarebe
Minisitiri w’Ingabo Gen James Kabarebe yavuze ko kugira ngo urugamba rwo kubohora u Rwanda rutangire byasabye kubanza kumva ibintu kimwe kandi bakabikora kinyamwuga.
Yabivugiye mu kiganiro yahaye abayobozi b’amashami mu bigo bitanudknaye bya Leta bari mu Itorero mu Karere ka Huye, kuri uyu wa Gatanu.
Gen Kabarebe yavuze ko inzira yo kubohora u Rwanda itari yoroshye ndetse yongeyeho ko yasabaga "Ubwitange, kwihangana, gukunda igihugu n’umurava."
Yasabye abayobozi bateraniye mu Itorero gukorana ingufu n’umurava kandi bagakorera hamwe kugira ngo icyo barwaniye babohora igihugu gikomeze kugerwaho.
Yagize ati "Hari benshi batanze ubuzima bwabo babohora Igihuhu kugira ngo Inzego z’ubuyobozi dufite ubu zibe zihari..Kugira ngo tubohore u Rwanda ni uko twese twumvaga ibintu kimwe kandi dukora kinyamyuga."
Minisitiri Gen Kabarebe yibukije abo bayobozi ko badakwiye kwirara kuko icyatumye bafata umwanzuro wo kubohoza igihugu kitaragerwaho ijana ku ijana.
Ati "Igihugu twarakibohoye ariko urugendo ruracyahari, hari byinshi tugisabwa kugira ngo tugere ku iterambere rirambye.Kugira ngo tugere ku Iterambere rirambye, mwebwe Bayobozi b’Amashami nimwe muzabigiramo uruhare cyane."
Itorero ry’Abayobozi b’amashami mu nzego za Leta ryitabiriwe n’abagabo 630 ndetse n’Abagore 156.
Ryatangijwe tariki 18 rikasozwa tariki 27 Ugushyingo 2016.
Abayobozi b’amashami n’ab’ibigo bya Leta mu Itorero


text:
MR JOSEPH PART 9
niba utarasomye PART 8 wayisoma hano hasi
https://dusabane.wordpress.com/2017/01/28/mr-joseph-part-8/
Aho twagarukiye ubushize!
.
Ubwo naragiye ngeze kuri new vision bar mbona Jacob na wa mukobwa bazanye murugo nkabamenera phone,barimo gusohoka muri iyo bar mpita nihisha inyuma yimodoka yaraho, nkomeje kureba mbona binjiye mu modoka ya Jacob baragenda nanjye mpita ngenda ninjira mukabari…
.
Part 9
.
Mukugera muri bar ndeba reba hose nkabura umukobwa waba yicaye ari wenyine ndetse nkanjya ahagaragara ngira ngo ndebe ko haruwampamagara ahubwo abantu bose kandeba bagaseka ngiye kumva numva umwe mubaraho aravuze ati: muze murebe umutype waje muri bar na bodaboda wallah! Ubwo bose bahise baza biruka batangira kunshungera kandi koko nanjye nareba ukuntu nambaye nukuntu abandi bambaye nkabona harimo itandukaniro, gusa njye sinabyitayeho nakomeje gushaka shaka genda nyuza amaso hakurya hakuno, ngiye kubona mbona umukobwa wicaye wenyine nkaho hirya, kumutima nti: uriya niwe unshaka tu!
.
.
.
Ntakindi nakoze nahise nsanga uwo mukobwa mopageze ndamusuhuza nti: komera cyane! Nawe ati: yego shan! Amakur yawe se!? nanjye nti: sha urebye amakuru nimeza ntakibazo,ese yaba ariwowe wampamagaje hakuno!? Umukobwa ati: yeeeh! Hoya sha ubanza wibeshye!ariko se waje hano harumuntu ugutumyeho!?.. njye: yego rw….. ntarakomeza umukobwa ahita ambwira ati: ariko mwabanza mukicara tukaganira wicaye! Ubwo nanjye nahise nicara, ntangira kugiramo akoba nkibaza ukuntu umukobwa mwiza nkuwo yemeye kuganira nanjye bikanyobera ndetse mara igihe kirekire mbyibazaho ngiye kumva numva umukobwa aravuze ati: niko se noneho ko mbona utwawe nibitekerezo bigenze bite!?
.
.
.
Njye: eeeh! Sha buriya ndikanze kumva Atari wowe wampamagaye! Ubu se ndamenya arinde koko! Umukobwa:hhhum! Nonese ntuzi umuntu waguhamaye koko!? Njye: hoya nyine, ubundi njye nakiye nimero… blab la bla…. Mubwira uko byagenze, ngiye kumva numva arambwiye ati: sha njye ndumva uwo Atari njye kabsa!
Njye: yeeeh! Nonese kuberiki wemeye kuganira nanjye kandi abantu bari bampaye urwamenyo ndetse ntiwite kubatureba turi kumwe bagaseka! Umukobwa: hahah! Sha njye sinzi gusuzugura abandi! Kandi batureba batatureba njye simbyitayeho! Ese ubundi ko waganiriye tutaziranye, njye ko nitwa igihozo aliane, wowe witwa nde!? Njye: eeeh! Nanjye nitwa cyusa joseph, data yitwa hitimana Charles! Gusa urantangaje cyane kabsa!
.
.
.
Aliane: yeeeh! Sha urambabaje cyane! Njye: gute se kandi! Aliane nawe ati: urumva ngo urambeshya ngo uri umwana wa hitimana koko! Ntuzongere kubeshya! Njye: ese nawe uramuzi!? Njye: eheee! Ubwo se urumva umunyemari nkuriya arinde utamuzi ndetse ninawe witwa kuriya wenyine!
Njye: ariko sinkubeshya kabsa! Nukuri kose ninjye mfura ye! Aliane: ariko jose ntukabe gutyo rwose! Wowe urabeshya ukanabihagarara ho koko! Ubwo se waba uruwo kwa hitimana ,abantu bakagushungera bigeze hariya! Ubwo nahise menya ko nawe atemere ibyo mubwira kubera ukuntu nambaye, nahise numva agahinda kanyishe nitsa imitima nubuka umutwe ndeba hasi! Hashize akanya numva umukobwa aravuze ati: nizere ko utazongera kubeshya,erega buriya impamvu waje hano ntibakomeze kugushungera nuko bantinye!
.
.
.
Umukobwa yavuze atyo ndikanga mpita neguka ambonye abona amarira yazenze mumaso yanjye ahita ambaza ati: niko se! urimo kurizwa niki sha jose!? Nanjye nti: sha alia! Ntago nkubeshya nkuko wabiketse nukuri! Nawe ati: nonese utambeshya, uragira ngo ndi umwana wo kwifatira bigeze aho!
Ubwo byabaye ngombwa ko ntangira kumusobanurira uburyo mbayeho kugira ngo abashe kumva ko ntari indyarya, nahise mubaza nti: nonese alia! Nawe ati: karame jose! Njye: wakwemera nkakubwira ibyanjye byose!? Aliane nawe ati: ntakibazo rwose jose, kandi nguteze yombi pe! Njye: nyine ubundi njye ukuntu mbayeho…. Ntarakomeza mbona haje abagabo babiri bambaye amacostume yimikara,bahita bicisha bugufi umwe muribo ahita avuga ati: mabuja! Kukazi baraduhamagaye bati ngo babashyitsi bahageze!
.
.
.
Aliane: yeeeh! Mugende mutegure imodoka ndaje tugende! Bavandimwe nahise nikanga kubera umukobwa unyicaye imbere, nkibaza ukuntu yicisha bugufi kandi afite ibyubahiro bingana bitya gutya bikanyobera, mugihe nkiri muribyo numva arambwiye ati:s sha jose unyihanganire mdakenewe cyane, akira izi nimero 07888…….nubona umwanya uzampamagare! Nanjye nti: ntafone mfite zinyandikire kugapapuro. Umukobwa yarazanditse arazimpa ahita agenda gusa nasigaye mfite ubwoba budasanzwe, ngiye kubona mbona aliane aragarutse ahita ampa ibahasha ya kaki asubirayo. Mugihe ntangiye gufungura ngo ndebe ikirimo mbona wa mukobwa wigeze kuzana na Jacob murugo nkamumenera phone,duhuje amaso ahita aza yicara iruhande rwanjye aranyitegereza cyane.
.
.
.
Njye ntakindi nakoraga uretse kumureba nkubika umutwe kuko numvaga isoni zinyishe, gusa nkiri muribyo numva arambwiye ati: jose! Unyihanganire kuba nagukereje cyane! Njye: yeeeh! Ushatse kuvuga se ko ariwowe wampamagaje ahangaha!?
.
.
.
Umukobwa nawe ati: yego rwose ninjye, numvaga nshaka ko tuganira birenze! Umukobwa akivuga atyo numva ubwoba buranyishe mpita mpaguruka ndiruka musiga aho, ariko ngeze hanze nibuka ko nsize ya bahasha aliane yampaye kumeza mpita ngaruka kuyitora! Naragarutse ndayifata, ngiye kugenda umukobwa ahita amfata akaboko arambwira ati: ariko se ubwoba ufite nubwiki jose! Urabona njye ndi umwicanyi!?
.
.
.
Njye: have have sha! Ubwo se uragira ngo nongere nkubitwe inkoni za Jacob! Cyangwa wagize ngo sinababonye muri kumwe mukanya gashize! Umukobwa: yoooh! Hoya sha! Nyine twari kumwe mo hano,gusa cyagihe wampamagaye umbwira ko uje, mpita mubwira ko nshaka gutaha,none angejeje murugo mpita nongera ndagaruka nawe arataha ajya iwabo!
.
.
.
Njye: hoya sha! Ibyo simbyizera kabsa! Sinzi ukuntu nahise mpindukira mbona umukobwa yatangiye gushoka amarira mumaso, mbona koko ko ibintu byakomeye,niko guhita mubaza nti: niko se! urimo kurira iki wowe!? Umukobwa: unyumve neza jose! Njye cyagihe nkubona bwa mbere………
.
.JOSEPH SE KANDI NABA BAKOBWA AHAA!!!
NTUCIKWE PART 10… LOADING…..
https://dusabane.wordpress.com/2017/01/28/mr-joseph-part-part-1o/


text:
Mu by’ukuri intanga ngabo ivamo umuhungu itandukanye n’ivamo umukobwa. Bitaniye he? iyo usobanukiwe igisubizo, ubasha kugena igitsina cy’umwana uzabyara.
Akenshi, kubw’amahirwe hari ubwo tubasha kubyara Hungu na Kobwa ariko niba wifuza kubyara umuhungu,
Ngiri ibanga
* Intanga ngabo ivamo umuhungu ni ntoya kandi ikanyaruka kurusha ivamo umukobwa ;
*Intanga ngabo ivamo umuhungu yihangana igihe gitoya (amasaha 24-48) itegereje intangangore kurushwa n’intangangabo ivamo umukobwa yo ibasha kumara amasaha 72(iminsi itatu yose) ;
* Intanga ngabo ivamo umuhungu ikunda ahantu hari baze( alkaline). Mbese mu nguni y’umukondo w’umura w’umugore.
Dore uko uzabigenza
1. Igihe cyo gukora imibonano mpuzabitsina : Niba wifuza kubyara umuhungu ukwiriye gukora imibonano mpuzabitsina hafi y’igihe udusabo tw’umugore turekurira intanga ngore (Ovulation). Nimukora imibonano mpuzabitsina iminsi 2 mbere y’icyo gihe, ya ntangangabo ivamo umuhungu izapfa muri iyo minsi 2 maze hasigare ivamo umukobwa maze abe ariyo yihuza n’intangangore.
Ariko ni mukora imibonano mpuzabitsina ku munsi wa Ovulation cyangwa nyuma yawo gato, ya ntangangabo ivamo umuhungu kuko ariyo inyaruka cyane, izihuta maze yihuze n’intangangore, ni uko hazavemo umuhungu.
2. Uburyo bwo gukora imibonano mpuzabitsina : Kubera ko Intanga ngabo ivamo umuhungu ikunda mu nguni y’inkondo w’umura w’umugore ariho hantu twavuze hari baze (alkaline), ni byiza ko umugabo ageza kure hashoboka ( good penetration) kugirango ya ntanga ngabo ivamo umuhungu ayihunze aside (acid) iba muri nyababyeyi (Vaginal mucosa). Icyitonderwa : Ubushakashatsi bwerekanye ko iyo izi nama uzikurikije neza, amahirwe yo kubyara umuhungu aba agera kuri 95% .


text:
Iyi nyandiko yahise kuri Shikama bwa mbere kuri 12/01/2014
Nyuma y’iminsi irenga ukwezi kagame atagaragara kubera itsindwa uruhenu ry’ingabo ze mu burasirazuba bwa Repubulika Iharanira Demukarasi ya Kongo n’iyicwa rya Colonel Patrick karegeya, muri iki gitondo cyo ku cyumweru taliki 12 Mutarama 2014 yongeye kugaragara mu ruhame.
Nk’uko bijya bigenda FPR yahimbye amasengesho ngo yo gusengera igihugu ariko abasenga batihana kuko ikibazo u rwanda rufite atari abasenga nabi cyangwa abasenga amasengesho makeya ahubwo ari ikibazo cy’abishushanya basenga ariko badahinduka mu mitima yabo.
Muri iki gitondo Perezida Kagame yitabiriye amasengesho yo gusabira igihugu yabereye muri Kigali Serenba Hotel. Mu nyigisho yatanzwe na pasiteri Antoine RUTAYISIRE ukomoka ku Gikongoro akaba ari n’umuutsi warokotse, nta kidasanzwe yavuze kuko nyine nk’umuntu wize ujijutse kandi uzi ubwenge cyane azineza aho u Rwanda rugeze.
Kagame yagaragaje ubwoba bwinshi no gushoza intambara : Mu ijambo rirerire cyane, mu mvugo igaragaramo ubwoba n’igishyika cyinshi rimwe na rimwe no guteshaguzwa (Lapsus) Kagame yavugiye muri Kigali Serena Hotel yagaragaje ubwoba bukomeye ndetse kandi mu mvugo ye humvikanyem no kongera kuba gashozantambara.
Kagame yagize ati : « Ururimi rubi, amagambo mabi, ibitekerezo bibi nibyo bituma abantu bafata imbunda bakarasana”. Yakomeje avuga ko kwifuriza abantu inabi bikugaruka. Ntawe ukwiye kugira isoni zo kurinda ibyiza imana yahaye u rwanda. Kagame yavuze ko yasinyiye guhangana.
Kagame kandi yavuze ko igihe bamutoraga kuri sitadi bakamurahiza burya bamurahizaga ngo ahangane. Niba uriya wundi ashaka kubikora mu nyungu ze bwite, njye nabuzwa n’iki guhangana nawe?
Kagamekandi yagize ati : Mu mateka mabi twagize ibyago ariko twagize n’amasomo kandi tubikoresha mu murongo w’ibyo Imana yaturemeye . Ati : Ugambanira u Rwanda n’ukiriho bizamugaruka kuko u rwanda ntawarugambanira ngo agire amahoro kuko ari u Rwanda rw’imana n’abanyarwanda.
Musenyeri RWAJE Onesphore wasengeye gutandukana basoje ayo masengesho yo kwifotoza muri Kigali Serena Hotel nawe ati : ……..Turagushimira abayobozi waduhaye, ukabaha ubwenge (wisdom) n’ubushobozi kandi turagushimira uburyo ubakoresha kugira ngo bayobore kandi bateze imbere iki gihugu.
Yakomeje gusenga agira ati mana, tugushimiye iterambere ry’u rwanda rishingiye kuguha umuntu agaciro, mwami duhere igihugu amahoro, mana abatadushakira ibyiza twe tubibashakire….Amina.
Ibitekerezo bibyara intambara : abahanga mu kuyobora abantu bemeza ko umuyobozi uhora aririmba intambara mu mbwirwaruhame ze burya ngo aba atinya intambara kandi aba ari umunyabwoba.
Mu mvugo y’uyu munsi Kagame nawe yunze mu rya Mushikiwabo mu mvugo iziguye yemeza ko ariwe wishe colonel Karegeya agahindura Leah umupfakazi akanagira imfubyi abana b’uwo basangiye akabisi n’agahiye ariwe nyakwigendera colonel Patrick KAREGEYA. Imana imwakire mu bayo aruhukire mu mahoro!
Muri uko gusenga ariko njyewe hari ikibazo mpora nibaza kandi cyaburiwe igisubizo. Ubundi umuntu asenga ngo yiyunge n’imana na mugenzi we. Kandi Kagame azi neza ko ikibazo mu Rwanda gihari atari Imana yabuze ahubwo habuze kubwizanya ukuri kuko iteka ryose uzahana bamwe abandi bagakomeza gusengera ku mifunzo y’ibyaha byibasiye abanyarwanda nta mahoro ashobora kuboneka mu Rwanda.
Umucuri wa Guverinoma ya Kigali muri Penetensiya : Mu mvugo yumvikanagamo akababaro n’agahinda kenshi ndetse no guteshaguzwa nk’uko nabivuze, Kagame byumvikanaga neza ko azi aho ibibazo bigejeje Urwanda. Ntacyo yigeze avuga ku mpuruza abanyagoma bamushururije ko yashizemo umwuka kandi nyamara akiriho.
Kuba yibeshya akavuga Imana mu kanwa ke kandi kuva yagera ku butegetsi nta kintu na kimwe yigeze akora kiyihesha icyubahiro n’ikuzo mbona ari ukwibeshya gukabije kuko aba arushaho kwibabariza umutimanama wo utajya wibeshya ku makosa n’ibyaha bya nyirawo.
Impamvu mvuze ko ari umucuri wa Guverinoma ya kigali ni ukubera ko bajya mu masengesho bakayanyuza kuri radio y’igihugu ariko ntibavuge bati twatuye ibyaha byacu mutubabarire nibura go umuturage yumve ko bahindutse mu mikorere.
BAZIGUKETA F.
shikamaye.blogspot.no


text:
Tumenye akamaro k’igihingwa cyaguzwe kenshi muri uku kwezi.
Murukali.com ni irubuga ushobora kuguriraho ibintu byinshi bitandukanye cyane cyane ibyo dukenera mu buzima bwa buri munsi. uguriye kuri murukali, ibyo aguze bimugeraho mugihe kitarenze amasaha 3 gusa.
Hano tugiye kmenyera hamwe akamaro k’Igihingwa cyaguzwe kenshi muri uku kwezi gushize kwa 8/2016.
Ugereranyize n’ibindi bicuruzwa abantu benshi muri uku kwezi bibanze mukugura Epinard.
Epinari ni zimwe mu mboga zihendutse kandi ziboneka ahantu hose, Ni imboga zigira ibibabi binini ugereranyije n’izindi mboga rwatsi ukuyemo amashu, zikaba kandi zigira ibibabi bimeze nk’ibiba biretsemo amazi.
Epinari ni imboga nziza, dore ko tunazisanga mu byo kurya byongera ubudahangarwa bw’umubiri wacu.
Ni imboga zikungahaye ku myunyungugu, vitamin n’intungamubiri zinyuranye, byose bikaba bigirira umubiri wacu akamaro.
Ni isoko y’imyunyungugu nka potassium, manganese, zinc, magnesium, ubutare na calcium.
Dusangamo kandi vitamin A, B1, B2, B3, B6, B9, C na K
Ntitwareka kuvuga ko tunasangamo kandi beta carotene, lutein, xanthenes na chlorophllin. Gusa nta binure byinshi bibamo.
Kuzirya nka salade cyangwa zitetse bigirira umubiri akamaro.
Akamaro ku buzima
Kureba neza: nkuko twabibonye, muri epinari harimo beta carotene, lutein na xanthenes. Ibi byose bifatanyiriza hamwe gutuma amaso areba neza. Beta carotene by’umwihariko tuyibona muri epinari zitetse. Bifasha abafite ikibazo cyo kubura vitamini A, kimwe n’abafite amaso atagira amarira.
Ikindi kandi ku maso ifasha abantu bagira ubuhumyi bw’izabukuru, kuko ubu buhumyi buterwa n’igabanuka rya lutein na xanthenes mu maso. Kurya epinari bifasha guhangana n’iki kibazo, bikarinda kandi ingaruka zo kutabona cyangwa kureba nabi bitewe n’imirasire ikaze y’izuba.
Imyakura: potassium na vitamin B9 birimo bifasha abantu bafite ikibazo cy’imyakura cyane cyane abagira uburwayi bwo kwibagirwa buzwi nka Alzheimer’s disease. Potassium by’umwihariko ni nziza mu mikorere y’ubwonko aho ifasha amaraso gutembera agana mu bwonko, bigafasha gutekereza neza, no kwibuka.
Kuringaniza umuvuduko w’amaraso: ibi izi mboga zibifashwamo nuko zikize kuri potassium, ikaba izwiho guhangana n’ibibazo by’umuvuduko udasanzwe w’amaraso, akenshi uterwa nuko sodium yabaye nyinshi. Kwiyongera kwa potassium bitera umubiri gusohora sodium nyinshi bityo umuvuduko ukagabanuka. Ni imboga nziza rero ku barwaye umuvuduko udasanzwe w’amaraso.
Gukomeza imikaya: kimwe mu bigize epinari kizwi nka factor C0-Q10, kigira uruhare mu gukomeza imikaya, cyane cyane iy’umutima. Ubushakashatsi bwerekanye ko iyi factor ifasha mu guhangana n’indwara z’imikorere y’umutima zinyuranye.
Kongera imyunyungugu mu magufa: epinari zikize kuri vitamin K, ikaba ituma mu magufa hagumamo calcium. Si iyo gusa kuko na manganese, umuringa, magnesium, zinc na phosphore byose bifasha mu kugira amagufa akomeye, amenyo n’inzara. Tubisanga muri epinari.
Ushobora no kuzinyuza mu mavuta akanya gato, ugashyiramo akunyu ukirira
Imikorere myiza y’umubiri: ubwinshi bwa poroteyine ziboneka muri epinari butuma akenshi abaganga bashobora kugusaba kongera izi mboga ku ifunguro ryawe. Izi poroteyine umubiri uzikoresha ku buryo bworoshye. Izi poroteyine zifasha mu gukura neza, gukira vuba kw’ibisebe, no gukora neza kw’imikorere y’umubiri. Si ibyo gusa kuko thylakoid iboneka muri epinari ifasha guhaga vuba, bityo zikaba imboga nziza ku bifuza gutakaza ibiro.
Kurwanya ibisebe: ibi bisebe bivugwa ni ibisebe biza ahanini ku gifu. Izi mboga rero zizwiho guhangana nabyo. Siho gusa ariko kuko binafasha mu kongerera ingufu imyanya igize inyama zo mu nda bikaharinda kubyimbirwa no kuba hakangirika.
Kurinda imiyoboro y’amaraso: ibi epinari zibikora zibifashijwemo na lutein. Lutein ikaba irinda indwara z’umutima, ingese mu miyoboro y’amaraso, no kuba imitsi ijyana amaraso mu bwonko yakangirika. Epinari muri macye zifasha mu gusukura imitsi zikuramo cholesterol mbi.
Gukura k’umwana uri mu nda: ibi zibifashwamo no kuba zikungahaye kuri vitamin B9, ikaba izwiho gufasha umwana uri mu nda kutavukana ubusembwa cyangwa ubumuga. Ubusembwa bukunze kuboneka ku bana ni ukuvukana ibibari, n’imikorere mibi y’urutirigongo. Vitamin A nayo ifasha mu mikorere y’ibihaha by’umwana, nayo umubyeyi asabwa kuyinjiza ku bwinshi. Ndetse na nyuma yo kubyara, kuko igenda no mu mashereka umubyeyi aba asabwa kurya ibikungahaye kuri iyi vitamin A.
Kurinda kubyimbirwa: muri epinari harimo ibirinda kubyimbirwa birenga 12. Bituma epinari ruba uruboga rwa mbere mu kurinda umubiri kubyimbirwa. Byaba kubyimba bibyara kanseri cyangwa indwara z’umutima, kurwara goute, imitsi, byose izi mboga zifasha guhangana na byo.
Kurwanya kanseri: ya vitamin B9, tocopherol, chlorophyllin byose bifatanyiriza hamwe mu kurinda no kurwanya kanseri zinyuranye harimo kanseri y’uruhago, iya porositate, iy’umwijima n’iy’ibihaha.
Kurinda uruhu: intungamubiri zinyuranye ziboneka muri epinari zifatanyiriza hamwe mu kurinda uruhu rwacu ingaruka mbi zazanwa n’imirasire y’izuba. Si ukurinda gusa kuko binafasha gusana ibyangijwe n’iyo mirasire bityo bikaturinda kanseri y’uruhu.
Imboga nziza ku mikurire y’umwana: umwana wese utangiye gufata ifashabere aba akwiye guhabwa ifunguro ririmo epinari, kuko nizo mboga zoroshye igogora zibonekamo ibyo umwana akeneye, vitamin, poroteyine n’imyunyungugu. Ibi byose bizafasha mu mikurire myiza y’umwana haba mu gihagararo no mu bwenge.
Isosi ya epinari ni nziza ku bato n abakuru
Tangira rero ushake uko wajya ubona izi mboga ku ifunguro ryawe, erega wanazitera iwawe mu karima k’igikoni.
Arlette/ murukali.com


text:
Mwigisha irinde ibi bikurikira, nubwo wabibona nk’ibidakanganye ariko biragayitse:
1. Kwambara imyambaro irangaza abantu
Ibi bikunda kugaragara aho umwigisha aza imbere y’iteraniro yambaye imyenda idasanzwe, yadodeshejwe mu buryo burangaza abantu, ifite ibikabyo byinshi ku buryo abamubona; iminota myinshi ntacyo bumva ahubwo bayimara bamurangariye banibaza ibyo yambaye ibyo ari byo n’icyo bisobanura bigatera abantu kwiganirira aho kukumva. Nibyo birakwiye ko wambara neza, ariko oroshya ibintu. Wibuke ko ijambo ry’Imana ugiye gutanga ari ryo ry’ingenzi kandi ryo kubahwa kurusha wowe.
2. Kubahiriza igihe wahawe
Niyo mpamvu ugomba kuba wambaye isaha yawe itari iyo kuri telefone yawe kuko kurebera kuri telefone nabyo birangaza abakureba. Ikindi ni uko n’isaha yo mu rusengero akenshi iba itari ku gihe nyacyo. Gendana iyawe wizeye igufashe kubahiriza igihe wahawe. Zirikana ko nubwo waba uri kwigisha neza, iyo utindiye abakumva bararambirwa bikabibura ibyo wababibyemo.
3. Kuba witwaje Bibiliya n’ikayi yanditsemo ibyo wateguye uza kwifashisha
Aha ntibibujije ko umwigisha yakoresha ibindi byuma n’ibikoresho mu buryo bw’ikoranabuhanga. Si byiza gutwara udupapuro twinshi kuko hari gihe rimwe na rimwe ushobora kutubura cyangwa tukaguruka hirya no hino bikaba byateza kurangara kw’abagukurikira. Ibi kandi bishobora no kwerekana ko udapanga ibintu byawe neza mbere y’igihe.
4. Irinde gukora ibituma abantu bareka kumva ibyo uvuga
Urugero: gukinisha amataratara (Lunette) buri kanya uyambara uyakuramo, guhekenya ibintu mu kanwa, gucira hasi, kwayura buri kanya uri kubwiriza, kwishimagura ku mubiri, kutaba wafunze neza ibifungo by’ishati yawe cyangwa ipantalo, umukandara urereta, imisatsi idasokoje n’ibindi. Igenzure mbere yo kujya imbere y’abantu kuko n’uko umeze bifite icyo bivuga.
5. Irinde gutinda cyane mu nzenya uvuga witaka, utaka umugore wawe n’abana bawe cyangwa imodoka ugendamo, amashuri wize, ibihugu wagenze n’ibindi nk’ibyo.
N’iyo ibyo uvuga waba ubitangaho ingero, reka gukabya kuko bituma abantu batangira kukwibazaho no kugufata nk’ubishongoraho bakakurambirwa vuba cyangwa bakakugaya mu mitima yabo bikangiza ubutumwa watangaga.
6. Kirazira kikaziririzwa kumva umuvugabutumwa mu butumwa yigisha, azana inkuru y’umuntu (inshuti, umuvandimwe,…) baganiriye biherereye; yamuvuga izina cyangwa atarivuga. Ibyo bikomeretsa uwabikubwiye ndetse n’ubyumva akubonamo umuntu utari uwo kwizerwa, uvuga menshi, utabitswa ibanga n’ibindi.
7. Mu gihe uhagurukije abantu kwihana bagatinda, irinde gutangira gukoresha agahato, ubakanga n’ibindi bisa n’iterabwoba ubaciraho iteka wenda uti "wava hano utihannye ugahita ukora impanuka,..." reka Umwuka wera akore umurimo we, kuko Umwuka Wera niwe wenyine utsinda umuntu akamwemeza iby’ibyaha bye.
8. Igihe ukoresha indangururamajwi (microphone) ugomba kumenya aho bayifatira kuko iyo uyicometse ku munwa ntacyo abantu bumva. Ikindi ukanamenya ko iyo ufite indangururamajwi habaho kugabanya ijwi wari usanzwe uvugiraho kugira ngo udasakuriza abo ubwira. Kugira ngo abantu basobanukirwe ibyo uvuga ntibisaba guhanika cyane ijwi ryawe cyangwa kurigoreka uko udasanzwe uvuga. Iyo uvuga witonze ufite n’inyigisho nzima ntibibuza abagukurikiye kuzumva neza.
9. Umuvugabutumwa muzima yubaha abantu bamuri imbere. Ntiyibwire ko kuba ari we uri kuvuga bivuga ko abo abwira bose abaruta cyangwa abarusha ubwenge ngo bitumen akoresha imvugo yiboneye zose, hari n’igihe wigisha ikintu hari umaze imyaka 50 akizi ndetse akikurusha rwose. Umuvugabutumwa ukuze yubaha abo abwira bamuri imbere akabaha agaciro kandi akazirikana ko kuba ari we ubari imbere ari ubuntu bw’Imana gusa bityo akagenzurana ubwenge imvugo akoresha yigisha.
10. Umuvugabutumwa muzima yirinda kuvangavanga indimi
Ukumva mu kanya Ikinyarwanda, mu wundi mwanya Icyongereza, ubundi Igifaransa bityo bityo mu kugaragariza abakirisitu ko waminuje mu ndimi.
Hitamo ururimi rukoroheye rube ari rwo ukoresha gusa, nunatira irindi jambo mu rundi rurimi, ubanze wisegure kubo ubwira hanyuma unarisobanure uko rivuga.
Iyo bitagenze bityo, ibi biyobya abantu bakumva, ndetse rimwe na rimwe bakakwita umwiyemezi n’umwirasi. Hari nubwo abazi urwo rurimi neza bakugaya bakanaguseka. Ururimi ntabwo ari ikimenyetso cyerekana umunyabwenge cyangwa umukire runaka, ni igikoresho cy’itumanaho.
Wifuza kugira icyo utubwira ku ijambo ry’Imana usomye twandikire kuri Email yacu: [email protected]
Ijambo ry’Imana muritegurirwa na Rejoice Africa Ministries


text:
Ibiti beterwa mu busitani
Usibye indabyo mu busitani haterwamo n’ibiti bifasha kuzanamo umwuka mwiza kandi bikaba binatuma ubusitani bugaragara neza.
Ubwoko bw’imikindo miremire ni bimwe mu biti bigira neza ubusitani kandi bukaba ari ni umutako mwiza ubureye amaso ku batemberera muri ubwo busitani.
Mu gihe hari izuba n’ubushyhe bwinshi ibiti nkibi bizana igicucu ukaba wakicara munsi yacyo ukaruhuka neza ndetse ukaba wazana n’umuryango wose mukahaganirira kuko haba hari amafu meza.
Gracieuse Uwadata


text:
Mu mwaka wa 2006 Leta y’u Rwanda yatangije gahunda ya Girinka, ikurikizaho iya VUP mu 2008. Abaturage bo mu cyiciro cya mbere na bamwe bo mu cya kabiri cy’ubudehe bafashijwe na Leta, bamwe bigaragara ko byabafashije kwifasha, ariko hari n’abandi bagumye mu cyiciro bari barimo bakomeza gufashwa.
Leta izafasha umuturage ubutamucutsa?
Imibare yashyizwe ahagaragara na Minaloc muri Kamena 2016 igaragaza ko icyiciro cya mbere cy’ubudehe kigaragaramo abantu bakennye cyane bangana na 1 480 167, ni ukuvuga 16% by’Abanyarwanda bose. Bishyurirwa ubwisungane mu kwivuza, bagahabwa n’ubundi bufasha na Leta.
Mu kiganiro yagiranye na IGIHE, Umunyabanga wa Leta muri Minisiteri y’Ubutegetsi bw’Igihugu ufite Imibereho myiza mu nshingano, Dr Mukabaramba Alvera , yavuze ko Leta yabonye ko hari abaturage bafashwa ariko ntibagere ku rwego rwo kuba bakwifasha.
Yagize ati ‘‘Muri VUP umuturage akorera amafaranga ari hagati ya 1000 na 1500 ku munsi. Twararebye dusanga aya mafaranga yonyine atatuma umuturage ava mu cyiciro kimwe ngo ajye mu kindi. Umuntu ukorera ariya mafaranga yakagombye no kugira ikindi kintu kimuteza imbere, ni yo mpamvu hari izindi gahunda zatekerejweho zo kubafasha kwifasha ahubwo na bo bakaba bafasha abandi.’’
Dr Mukabaramba yavuze ko uburyo Leta izakoresha ifasha abaturage batishoboye bucyigwaho.
‘‘Hazashyirwamo imbaraga zisumbuyeho ku buryo umuntu uri muri VUP, niba inka ashobora kuyorora na yo azayihabwa, haba hari n’undi mushinga na wo akawushyirwamo.’’
Uretse uburyo bw’inkunga mu buryo burenze bumwe, ngo hazanashyirwaho abantu bakurikirana abatishoboye mu buzima bwa buri munsi, bareba niba ubufasha bahabwa bubafasha kwivana mu bukene banabagire inama. Izi gahunda ngo ziri gukorerwa igeragezwa mu murenge umwe muri buri Karere.


text:
Kuri uyu wa Gatanu, tariki 02 Kamena 2017, mu Karere ka Karongi hashojwe amahugurwa yari yateguwe na RALGA, ku Iterambere ry’ahantu umuntu ari rizwi nka LED (Local Economic Development).
Aya mahugurwa y’iminsi ibiri yari atumiwemo abayobozi ku nzego zinyuranye bakorera mu turere twa Karongi na Rutsiro, Abafatanyabikorwa JADF, abahagarariye ibyiciro byihariye (abafite ubumuga, abagore n'urubyiruko) n’abanyamabanga nshingwabikorwa b’imirenge muri utu turere twavuzwe haruguru.
Asobanura LED, umuyobozi muri RALGA, Bwana Rutaremara, yagaragaje ko guhera ku rugo, buri wese yujuje inshingano ze neza aba ari gushyra LED mu bikorwa. Aha akaba yavuze ko nta muntu n’umwe wabura icyo akora ngo ateze imbere aho ari kabone n’iyo yba ari umushyitsi, umwana cyangwa se undi wese.
Yagize ati “abana n’aho baba bakiri batoya bagomba gutozwa imuco ibaganisha ku gutekereza ku hazaza habo. Aha umwana yagombye kwigishwa ko n’iyo yaba abonye ibiceri, ko aho kubigura utuntu abana bakunda ngo abimare agomba kugabanyamo akazigama. Umushyitsi nawe uje iwawe yagusigira inama zagufasha mu kwiteza imbere. Nta muntu n’umwe utarebwa na LED.
Mu gusoza aya mahugurwa, Umuyobozi w’Akarere ka Karongi, Ndayisaba François yashimiye RALGA aya mahugurwa, avuga ko amahugurwa yubatse abayitabiriye ko ibikorwa aribyo bisigaye.
Ati “aya mahugurwa aratwubatse kandi tugiye gushyira mu bikorwa ibyo twumviye aha. Abaturage bacu bafite imbaraga twe tugomba kubegera tukabereka urufunguzo rw’ubukire kuko bashoboye.”
Ralga ni ishyirahamwe ry’uturere n’Umujyi wa Kigali. Ikaba ifite inshingano zo kongerera ubushobozi bw’uturere no kudukorera ubuvugizi .


text:
Ako kanya nahise mpindukira Papa akinkubita amaso ibintu biba ibindi yirahira amashyo, amaze kumpobera ntera intambwe nsanga Kate wari ucyubitse umutwe kubw’ amarira menshi.
Nkimugeraho amavi nyarimiza mu butaka ndambura intoki zanjye nkora ku birenge bye, ako kanya nahise numva umutima uruhutse, numva ntuye umutwaro uremereye cyane, hashize akanya katari gato nagiye kumva…
Teta-“Yesu weee! Mumufate, mumufate dore ararabiranye”
Kate yahise agwa ubwoba bumbana bwinshi ntangira gutitira ndeba hirya no hino, batangira kumuhungiza, njye nari nabuze icyo nkora byanshanze,
Papa-“Bigenze bite se ahubwo?”
Linda-“Papa! Wowe tuza ntabwo wamenya ibyo ari byo”
Papa-“Ubu se koko ibi ni iki? Ngire ngo nishime ko nongeye kubona imfura yanjye, ibyago bibe biraje koko?”
Teta na Linda bakomeje guhungiza Kate, hashize akanya atangira kuzanzamuka ndetse arabyuka ndiruhutsa, mpanagura ayazengaga.
Papa-“Ntureba se, Imana ntabwo yari kwemera kuvanga ibyishimo n’ ibibazo”
Teta-“N’ ukuri Imana ishimwe”
Hashize akanya ducecetse twese ntawe uvuga ari nako bose banyitegereza nkibuka byose maze nkubika umutwe, hashize akanya,
Njyewe-“Mumbabarire…ndabasabye mumbabarire…”
Nkivuga, Teta yahise ansha mu ijambo,
Teta-“Banza ushire impumu Gabby, ahubwo ngwino nkwereke gato”
Narahagurutse nkurikira Teta twinjira mu cyumba,
Teta-“Gabby! Tuza umutima, humura wageze mu bawe, babandi barajwe amajoro n’ ibyabaye tugutegeye amaboko, ngaho jya muri douche woge utuze umutima Cyusa araje mukanya nawe yamaze kumenya iyi nkuru”
Teta yansize mu cyumba arasohoka, nabonaga ibintu byose ari bishya maze nkenyera essui main njya muri douche.
Uko amazi yamanukagaho niko numvaga ndushaho kugenda mba mushya, nvuyeyo natunguwe no gusanga imyenda myiza ku buriri nibaza uwayihashyize, iby’ aho yari ivuye ntabwo nabyibajijeho nabonaga ibintu byose ari bishya, maze kwambara nkomeza kwicara mu cyumba ntinya gusohoka hashize nk’ iminota mirongo itatu hari uwakomanze ku rugi,
Teta-“Gabby! Iyo myenda ni iyawe nurangiza kwitegura uze muri salon”
Njyewe-“Eeeh! Nari nayitije ahubwo naho…”
Yahise yinjira asanga ndimo kwireba mfunga neza ninanura,
Teta-“Oya ni iyawe, wagize amahirwe Cyusa yari yagiye kugura iye, mpise mubwira ngo nawe akwibuke niwe uyizanye”
Njyewe-“Ngo Cyusa?”
Teta-“Yego, ahubwo ngwino umusuhuze”
Nakurikiye Teta turasohoka duhinguka muri salon,
Papa-“Dore daa! Si nguyu? Niwe ni Gabby rwose yaje”
Cyusa-“Yampaye inka data! Ibi ni ibyishimo Kweli kweli!”
Naratambutse ndamusuhuzanya umutima unshira urubanza ngira ubwoba buvanze n’ ikimwaro,
Cyusa-“Eeeh! Mbega surprise! Teta arabimbwiye ngira ngo arambeshya naho…”
Papa-“Niwe da!”
Nicaye aho, ibyo kuvuga byo byari ntabyo, abantu bakomeje kumenya iyo nkuru bazaga nk’ abatabaye.
Kwikubitiro Mike yarahageze, nkimubona ndatungurwa…nako ibyo nabonaga byose naratungurwaga, yanyeretse umutima umenetse ntiyampisha ikiniga nkicyari muri njye, Papa Michou yarahageze nawe aratungurwa amaze kunsuhuza,
Cyusa-“So, ndumva dufite byinshi byo kuganira kandi ngira ngo nubwo bamwe tutari twabyumva neza, dufite ibyishimo bitari byiyuburura umubabaro twatewe na Gabby, ndumva twagira aho tujya…nako ni kwa Patrona h’ amateka, Cherie! Ubwire umushoferi atuzanireyo abana”
Naratunguwe kandi nshimishwa cyane nuko usibye iterambere bagezeho ritangaje bigaragarira amaso yaho twari twicaye, Teta na Cyusa babyaye, nicujije ibyo birori ntatashye gusa nta kundi byari kugenda nikije umutima nkomeza kureba hasi.
Abantu bose barahagurutse nkomeza kwicara ndetse na Kate ntiyava aho yari yicaye, namurebaga rimwe ngahita nubika umutwe, nawe byari uko Teta niwe wamujyanye kwitegura dufata urugendo.
Twagezeyo twicara ahitegeye baratwakira nubwo buri wese yari afite icyo kuvuga ariko njye umutima wari urimo ijambo rimwe gusa “Mumbabarire”
Batangiye kuganira njye ndamanjirwa, narebye gutobora ngo mbaze Mike wari wumiwe ngo amakuru birananira ndebye gucyebuka ngo mbwire Linda ngo bite umwana araho biranga maze ako kanya Mama Michou ndetse na Michou barahagera bamboberana umutima utunguwe kandi wishimye ndabibona, bamaze kuruhuka,
Cyusa-“Nk’ ibisanzwe murabizi ko aha twisanga, ndabizi ibyo kuvuga ni byinshi kuri buri umwe, niyo mpamvu mbahaye uyu mwanya ngo buri wese yisanzure avuge ikiri ku mutima”
Papa-“Cyusa! Rwose reka mbabimburire”
Cyusa-“Kalibu cyane Papa Gabby”
Papa-“Njyewe ubu ndi kubona ari ibitangaza, dore nari nibereye hariya ku iduka, ngiye kumva numva telephone irasonnye, nitabye nsanga n’ Afande wawundi…wawundi nababwiraga najyaga gupfukamira buri munsi ngo azamfungurire umwana”
Papa Michou-“Ariko Miri…nako Mate? Ngo ubundi uriya mu Afande muziranye hehe ko watubwiye ko mwabanye cyera?”
Papa-“Mwahora n’ iki mwa bantu mwe ko ari…nako reka mbibabwire n’ ubundi byose ni kimwe”
Kuko nari nzi ko Afande yambwiye ko Papa babanye akamuhemukira umutima watangiye gutera vuba gusa nta kindi nari niteze kitari ukwakira ingendo ya Data nkongera nkabone isomo ryiza ry’ ubuzima nagiriyemo amahirwe,
Papa-“Rwose imbere yanyu ndetse n’ abana banjye reka nongere nicuze, nkuko munzi ndi Mateso wari utunze nakuze ndi umusore ushaka ifaranga ku kabi n’ akeza, muri uko kuyashakira hasi no hejuru nagiraga gutya ngagaca no mu nzira zitemewe, nkitwikiira amajoro yemwe ngo ndonke byinshi aribyo byanze bikankoraho bikaba intandaro yo kuba ndi uyu ndiwe”
Twese twari duteze amatwi Papa ntawe uvuga maze arakomeza,
Papa-“Hari umusore twakuranye twitaga Masudi, yari inshuti yanjye pe! Gusa we yagiye mubyo kwiga kandi murabizi njye nabyangaga kubi, mu kiruhuko yajyaga gushakisha amafaranga ngo azakomeze amashuri kuko yari imfubyi nkamuseka njye nkicururiza,
Bidateye kabiri yarayarangije atangira ubucuruzi nawe, agahora amburira kureka forode ariko nkanga biba iby’ ubusa atangira kundusha imari kuko ngo yakoraga ibyo yize,
Yari umusore ucishije macye akamenya kuganira umukobwa twakundanaga witwaga Mutesi yamukundaga kubi”
Teta-“Eeeeh! Mutesi? Wawundi wabanaga na Kazungu? Yooooh disi nibutse ibyo Kazungu yatubwiye”
Papa-“Amateka y’ ubuzima bwanjye ntakiri ibanga erega, niwe rwose, ubwo nyine yakomeje kujya amumbwira cyane amuhoza mu matwi yanjye ngaho twasohotse akamumbaza nkumva bindya mu matwi, nanabona ukuntu ari gukira kundusha…nibwo namupangiye kumufungisha”
Teta-“Yoooooh”
Cyusa-“Wamugambaniye ute se Papa Gabby?”
Teta-“Icyo gihe namutumye kundangurira ntiyabyanga akodeshya imodoka aragenda, mu makarito yari bunzanire nabwiye abo twari twagambanye bavangamo ayarimo ibiyobyabwenge, hanyuma nsha inyuma ndamutanga birumvikana bahise bamucakira”
Cyusa-“Oooohlala”
Papa Michou-“Wongeye kumubona ute se?”
Teta-“Ahubwo se Masudi yaba ariwe Afande wafunguye Gabby?”
Papa Michou-“Nanjye nibyo nibazaga?”
Papa-“Ahaa, burya ubuhemu busiga uwo busanga imbere, dore umunsi umwe ubwo nari ndi kwa Patrona haje umugabo, ibyo ari byo byose nahise menya bashobora kuba bakundana kubw’ amagambo baganiraga yo guteteshanya, ntibigeze bampeza ahubwo nakomezaga kumva byose ngiye kumva numva aravuze ngo yari amukumbuye cyane ngo ariko ikosi rirarangiye agiye gukora mu ishami rishinzwe imfungwa n’ abagororwa,
Yakomeje kumuganiriza Patrona amubajije impamvu yagiyemo ndetse n’ ukuntu yagiye atamubwiye numva ibi mbabwiye abisubiyemo byose ngo umunsi afungurwa niwo muhigo yahize, yewe! Nanze umugayo mupfukama imbere mubwira ko ari jye Mateso, rwose Afande Masudi! Burya koko icyo uzaba muragendana”
Cyusa-“Woooow!”
Papa Michou-“Byiza cyane, mbega amateka!”
Papa-“Ubu rero nahoraga iwe mutakambira yewe na Mabuja akamfasha, uyu munsi nagiye kumva numva telephone irasonnye nitabye arambwira ngo saa saba zuzuye musange aho Patrona akorera ngira ubwoba ko yaba agiye kunyishyura ibyo namukoreye niko kubwira Teta ngo angireyo, agezeyo asanga Gabby ku muhanda”
Michou-“Mana wee! Mbega byiza, ni ukuri uwo muntu Imana izamuhembe pe, mbega ukuntu Gabby yari yarabaye?”
Michou akivuga hari akana k’ agahungu kaje kiruka gakurikirwa n’ akandi k’ agakobwa barasaga kubi ndetse bangana, ntiwari gushidikanya ko ari impanga, inyuma yabo hahingutse undi ukuze, bari bambaye imyenda y’ ishuri n’ udukapu mu mugongo, Teta na Cyusa bakibabona babasanganira vuba barabahobera.
Nahise mbyimbwira aho nari nicaye ko ari Teta na Cyusa babyaye impanga, mu kwibuka neza ko Cyusa yahoraga atubwira umwana basigiwe akiyemeza kumurera nacyetse ko ari uwo mukuru bari uzanye n’ impanga.
Baransuhuje gusa barantinya hashize akanya,
Cyusa-“Nanjye ku giti cyanjye ndishimye bitavugwa kongera kubona murumuna wanjye muri aka kanya reka muhe umwanya agire icyo atubwira”
Muri ako kanya nikije umutima ngorora ijwi maze ndahaguruka,
Njyewe-“Mbere nambere ndabasabye Mumbabarire…”
Bose-“Yoooooh”
Teta-“Gabby! Humura twarakubabariye kandi ibyabaye n’ impanuka wagize twizera ko itazasubira kuko twese twayikomerekeyemo, ndakuzi wese, uri nka Kate wakuze nkubona, ntiwari kugambirira gukora ibyo wakoze ahubwo ubwenge n’ umutimanama wawe byasakiranye umuriro ukaka bikaba ngombwa ko uva mu bandi gusa ubu uri mushya fungura umutima wawe turi abawe, turi wa muryago washibutse ku butwari wahuriraga aha kenshi ngo twishimane”
Teta amaze kumbwira ayo magambo koko naratuje nongera kwemera ko noneho ndi Gabby wa cyera, ndahindukira nongera kwitegereza Kate tutarashoboraga guhuza amaso byibura isegonda rimwe ikiniga kiranyica ntangira kubabwira ibyanjye na Shaddy mpaka muri gereza.
Namaze kubabwira byose ako kanya Kate yahise ahaguruka agenda yihuta Teta duhagurukira rimwe, ambonye ahita yicara ngenda mukurikiye.
Nageze nko muri metero 20 nsanga yicaye hahandi Teta yigeze kudusanga umunsi umwe dufatanye ibiganza mu mwijima nibuka ya mateka yubitse umutwe ku meza bigaragaza agahinda karenze.
Nakomeje kugenda musanga, mugezeho nasanze amarira ari yose mukoze noneho ntiyatinya kundeba noneho imboni zacu zizenga amarira zikomeza kurebana nsha bugufi ndapfukama maze ndamubwira,
Njyewe-“Kate! Ndakwinginze mbabarira, dore mfukamishije amavi y’ umutima n’ ayamaguru yanteresheje intambwe mu buto bwacu nkaza ngusanga ndetse ukajyana mu bawe, ndambuye ibiganza munsi y’ ibirenge byawe, ndabizi ntabwo nkiri Gabby wa cyera ntetse nta n’ urukundo ngikwiye…”
Nkivuga Kate yanshiye mu ijambo amarira menshi amutanga imbere,
Kate-“Gabby! Humura ndakumva kandi hashize igihe kinini numvise ibyawe, umutima warahakanye ubwenge buremera, umubiri uranga umutima ukomeza kunyemeza, umubiri uremera ubwenge burahakana gusa ndagira ngo nkubwire ko ngifite rya sezerano”
Kate akimbwira ayo magambo numvise ntazi ibimbayeho, birarenga arahaguruka arampagurutsa ako kanya,
Teta-“Kate! Gabby! Byaba byiza muvuye aha umushoferi akabatahana kuko…”
Kate yarihanaguye,
Kate-“Urakoze Teta! Nubundi ni wowe umenya icyo dukwiye kuva cyera”
Niko byagenze twagiye ntawe dusezeye feri ya mbere yari mu rugo, nta wundi muntu numwe wari uhari, twinjira muri salon Kate avuniramo urufunguzo yicara impande yanjye aracyebuka arandeba.
Nitegereje Kate ibi birenze kuba cyane, nongeye kubona bwa bwiza bwe busa n’ umutima we, nongera kureba ya ndoro yarekanaga indoro gusa mbabazwa n’ amaso yabaye umutuku kubera njye,
Kate-“Gabby! Isezerano ryanjye kuri wowe ntabwo ryigeze risaza, kabone niyo nza nsanga utakiri mu buzima, ndifuza kukubwira uko ibyanjye byagenze gusa… ndifuza kumenya ikintu kimwe cyonyine”
Njyewe-“Kate! Nditeguye……………………………………..
Ntuzacikwe na Episode ya 78 ejo mu gitondo